Perang Dunia Kedua: Pengeboman Dresden Yang Meragut Ribuan Nyawa

Pada tarikh 13 – 15 Februari tahun 1945, menghampiri bulan-bulan terakhir peperangan dahsyat, Perang Dunia Ke-2 di benua Eropah (1939-1945), Pihak Berikat telah bertindak melakukan operasi pengeboman besar-besaran ke atas bandar bersejarah Dresden, yang terletak di bahagian timur negara Jerman.

Walaubagaimanapun, peristiwa pengeboman tersebut terpalit dengan kontroversi, oleh kerana bandar Dresden ini, bukanlah sebuah bandar yang penting bagi meneruskan usaha perang Jerman. Dresden juga bukanlah sebuah bandar yang mempunyai kawasan perindustrian serta kilang-kilang utama yang menghasilkan mesin-mesin peperangan.

Sebelum bulan Februari 1945 ini, Dresden belum pernah lagi dibom oleh Pihak Berikat pada skala yang besar. Namun begitu, selepas tamatnya peristiwa pengeboman, iaitu pada tarikh 15 Februari, bandar Dresden telah musnah dengan teruk sekali dan jumlah korban manusia dianggarkan berada diantara 35,000-135,000 orang. Jumlah kematian yang sangat besar tercatat dalam masa 3 hari sahaja!

Latar Belakang Pengeboman Dresden

Menjelang Februari 1945, ‘rahang’ Pihak Berikat ke atas Jerman sudah hampir tertutup rapat. Kehadiran musuh yang datang dari arah barat, telah ditemukan oleh serangan balas terdesak, yang dilancarkan oleh pemimpin Jerman iaitu Adolf Hitler, ke atas kedudukan Pihak Berikat di kawasan hutan negara Belgium iaitu Ardenne. Namun ia bagaimanapun berakhir dengan kegagalan. Pertempuran hebat tersebut dikenali sebagai “Battle of the Bulge”.

Manakala dari arah timur pula, Tentera Merah Kesatuan Soviet telah berjaya menawan Prussia Timur, dan ketumbukan utama tentera mereka telah tiba di pinggiran Sungai Oder, lebih kurang 50 batu dari ibu negara Jerman, yakni Berlin.

Tentera Udara Jerman, turut dikenali sebagai “Luftwaffe”, yang kewujudan serta kejayaan nya dibanggakan oleh Jerman sebelum ini, tidak mampu untuk mengekang kemampuan udara, (“air superiority”) Pihak Berikat. Perkara ini mengakibatkan bandar-bandar Jerman menjadi sasaran mudah (“sitting duck”), terdedah kepada serangan udara Pihak Berikat, yang mana mereka bertindak menggugurkan ribuan tan bom ke atas Jerman setiap hari.

Fakta Tambahan: Tahukah anda? Presiden Rusia iaitu Vladimir Putin, pernah menjadi perisik KGB yang telah ditempatkan untuk bertugas di bandar Dresden pada tahun 1980-an.

Perjumpaan “Big Three”

Dari tarikh 4 Februari sehingga 11 Februari tahun 1945, “Big Three” yang terdiri daripada pemimpin Pihak Berikat, iaitu Presiden Amerika Syarikat, Presiden Franklin Roosevelt, Perdana Menteri Britain, Winston Churchill, dan Pemimpin Kesatuan Soviet, Joseph Stalin telah membuat perjumpaan di Yalta, USSR.

Perjumpaan dilakukan untuk ketiga-tiga pemimpin ini ‘berkompromi’ mengenai visi masing-masing, yang bakal dilaksanakan ke atas Eropah, selepas tamatnya Perang Dunia ke-2. Selain itu, mereka bertiga berbincang tentang negara mana yang akan diberikan hak ke atas bahagian atau daerah tertentu di Jerman.

Pada masa yang sama, Roosevelt dan Churchill telah berjanji kepada Stalin untuk tetap meneruskan kempen pemgeboman di timur Jerman, sebagai persediaan (“softening of target”) bagi tentera Soviet melancarkan serangan terakhir.

Perang Dunia Ke-2 & Pengeboman Kawasan

Aspek penting dalam strategi perang yang dilancarkan oleh Pihak Berikat ke atas Jerman adalah apa yang dikenali sebagai “area bombing” atau “saturation bombing”.

Di dalam “area bombing” ini, kesemua kawasan industri musuh, bukan sahaja industri yang menghasilkan mesin-mesin perang atau senjata akan menjadi sasaran. Seterusnya, kawasan awam di bandar juga akan menjadi sasaran termasuklah kawasan yang diketahui menjadi kawasan ketenteraan.

Sebelum penciptaan bom atom, senjata yang paling ampuh dan efektif bagi memusnahkan satu-satu bandar itu adalah, penggunaan bom api “incendiary”. Bom api ini akan menyebabkan tercetusnya sebuah kebakaran besar di dalam bandar yang menjadi sasaran pengeboman tersebut. Kepimpinan Pihak Berikat, memberi alasan bahawa pengeboman seperti ini akan memusnahkan ekonomi Jerman, merendahkan morale warga Jerman, dan akan memaksa menyerah diri lebih awal.

*Tetapi perkara sebaliknya berlaku, apabila Jerman masih tetap bertahan sehingga ke “titisan darah yang terakhir”. Apabila Berlin sudah ditawan & Adolf Hitler diketahui mati, barulah mereka menyerah diri sepenuhnya.

Pihak Berikat tidak pernah mengaku secara terbuka bahawa mereka terlibat, serta dengan aktif melakukan pengeboman kawasan. Kerana di dalam hebahan melalui radio yang dilakukan, kawasan yang menjadi sasaran pengeboman mereka adalah ‘kawasan ketenteraan’.

Pengeboman Dresden

Sebelum Perang Dunia Ke-2, bandar Dresden terkenal dengan gelaran “Florence of the Elbe” dan dianggap sebagai salah sebuah bandar tercantik di dunia, dari segi seni pembinaan infrastuktur, bangunan dan muzium-muzium.

Walaupun tiada bandar yang terlepas dalam memberi ‘sumbangan’ dari segi penghasilan mesin perang, sumbangan bandar Dresden kepada usaha perang Jerman ini boleh dikatakan pada tahap minimal sahaja, jika hendak dibandingkan dengan bandar-bandar perindustrian utama Jerman lain.

Menjelang Februari 1945, ramai pelarian yang datangnya dari bandar-bandar di timur Jerman, apabila mereka melarikan diri setelah tentera Soviet semakin mara. Sebahagian besar daripada pelarian tersebut, menjadikan Dresden sebagai destinasi untuk memulakan hidup baru.

Seterusnya, anda perlu tahu bahawa saki baki ketumbukan tentera Jerman telah pun diberi tugasan baru oleh Adolf Hitler, iaitu diberi tanggungjawab mempertahankan ibu negara yakni bandar Berlin di arah utara.

Justeru, ini menjadikan pertahanan bandar Dresden sangat minimal, dan tentera Soviet berkekuatan jutaan orang itu, pasti tidak akan berdepan masalah untuk menawan Dresden. Logiknya di sini, mengapa bandar yang tidak mempunyai kuasa ketenteraan yang cukup untuk mempertahankan diri, dibom secara besar-besaran dan sangat teruk oleh Pihak Berikat?

Pada malam 13 Februari, ratusan pesawat pengebom “Lancaster” dari Royal Air Force (RAF) British, memulakan serangan yang didatangkan di dalam bentuk dua gelombang pesawat. Menjatuhkan ‘kargo-kargo’ (bom api) yang dibawa mereka ke atas bandar Dresden.

Pertahanan bandar Dresden yang sangat lemah itu hanya mengakibatkan 6 pesawat Lancaster sahaja yang telah ditembak jatuh, daripada ratusan pesawat yang menyertai pengeboman.

Menjelang pagi keesokan harinya, dilaporkan bahawa lebih 800 pesawat pengebom British telah menjatuhkan 1400 tan (bom HE) dan 1100 tan (bom incendiary) ke atas bandar Dresden. Pengeboman tersebut menyebabkan tercetusnya ‘ribut’ kebakaran besar yang memusnahkan majoriti bandar Dresden, dan mengakibatkan ribuan mangsa terkorban.

Tidak berakhir disitu, lewat pada hari yang sama (14 Februari), ketika warga Dresden yang terselamat mula keluar, setelah berlindung di dalam pusat perlindungan serangan udara bawah tanah, mereka sekali lagi dibom tanpa belas kasihan. Kali ini oleh lebih 300 pesawat pengebom dari tentera udara Amerika Syarikat.

*Sebagai fakta tambahan, bunker bawah tanah tersebut hanya mampu untuk bertahan selama beberapa jam sahaja, sebelum manusia yang berada di dalamnya mula terasa bahang dan sesak nafas akibat penggunaan bom api yang mengakibatkan kebakaran besar. Oleh sebab itu lah, ramai warga Dresden yang mati akibat serangan pengeboman gelombang kedua, ketiga, keempat yang dilancarkan Pihak Berikat.

Kemudian pada 15 Februari, lebih 200 pesawat pengebom Amerika Syarikat bertindak meneruskan serangan mereka ke atas bangunan serta infrastuktur Dresden yang masih berdiri. Hari tersebut menyaksikan, Tentera Udara ke-8 Amerika Syarikat telah menjatuhkan lebih 950 tan (bom HE) dan 290 tan (bom api) ke atas bandar Dresden.

Secara keseluruhan, tentera udara Amerika Syarikat, telah menjatuhkan lebih 2800 tan bom ke atas bandar Dresden dalam 3 serangan pengeboman berbeza yang bakal dilancarkan sebelum perang berakhir.

Selepas Pengeboman Dresden

Pihak Berikat dan alasan mereka mengatakan bahawa dengan mengebom Dresden, mereka telah memutuskan talian komunikasi yang akan menghalang serangan dan kemaraan tentera Soviet dari “eastern front”.

Mungkin ia benar, tetapi fakta yang tidak boleh diabaikan mengenai serangan pada tarikh 13 dan 14 Februari oleh tentera British, adalah satu-satunya atau objektif sampingan mereka untuk mencetuskan kekacauan dan merendahkan semangat penduduk Jerman di bandar Dresden, dan memaksa supaya mereka menyerah diri lebih awal.

Adakah ia berkesan?

Seperti yang saya nyatakan diatas, Jerman tetap terus bertahan dan melawan sehingga ke penghujungnya, hanya setelah Berlin ditawan dan Hitler didapati telah mati baru lah mereka menyerah diri.

Oleh kerana tiada jumlah sebenar pelarian yang diketahui menetap di bandar Dresden semasa serangan yang dilancarkan oleh Pihak Berikat, adalah sukar untuk memastikan jumlah sebenar korban akibat serangan tersebut.

Selepas perang berakhir, pelbagai penyiasat dari negara dan mempunyai motif yang berbeza cuba untuk menganggarkan jumlah orang awam yang telah terkorban. Kini, anggaran orang awam yang terkorban adalah pada 35,000-135,000 orang.

Tetapi jika dilihat pada gambar-gambar bandar Dresden yang telah musnah secara total, adalah sukar untuk diterima akal bahawa jumlah kematian orang awam serendah itu. Ini kerana penduduk asal Dresden sahaja sudah mencapai jutaan orang, belum lagi dimasukkan jumlah pelarian.

Selepas perang berakhir, kerosakan teruk yang dialami oleh infrastuktur dan bangunan-bamgunan Dresden, mengakibatkan ia telah diratakan sepenuhnya, kecuali bangunan-bangunan bersejarah seperti Zwinger Palace, Dresden State Opera House dan beberapa gereja telah dibina semula daripada puing-puing yang musnah.


Pengebumian Keranda Perahu Di Sarawak

BILA berbicara sahaja mengenai keranda sudah tentu ramai yang belum apa-apa sudah meremang bulu tengkok mendengarnya. Menyelusuri sejarah keranda ini juga, Sarawak tidak kurang uniknya mengenai cara pengebumian dulu-dulu.

Kiliereng bagi kaum Orang Ulu, Jerunei bagi Melanau, Tajau atau Tempayan bagi Iban dan seterusnya yang paling terawal sekali adalah pengebumian perahu keranda yang menjadi amalan masyarakat purba di Borneo iaitu yang ditemui di Gua Liang Kain Hitam iaitu di Niah.

Perlulah diketahui suatu waktu dahulu terdapat 2 proses pengebumian yang dijalankan oleh masyarakat dahulu kala iaitu pengebumian “primer” dan “sekunder”. Pengebumian primer adalah satu proses pengebumian mayat secara terus iaitu apabila berlaku kematian, mayat akan terus disimpan di dalam tempayan tanah.

Untuk sekunder pula adalah pengebumian yang mempunyai 2 prosesnya sendiri iaitu mayat akan disimpan di dalam tempayan dan kemudian setelah mengalami proses pereputan akan dikumpulkan sisa tulangnya untuk dikuburkan di tempat yang lain.

Eksplorasi yang dilakukan pada tahun 1950an di Gua Niah telah menjumpai tapak perkuburan yang sangat unik. Iaitu ianya terletak di Gua Liang Kain Hitam yang mana pada ketika itu telah menjumpai hampir 45 keranda lama yang berbentuk perahu. Turut ditemui beberapa seramik dan artifak-artifak purba yang lain. Ianya lebih merujuk kepada pengebumian perahu keranda ini telah diamalkan di Sarawak ketika zaman pra-sejarah.

Jika kita menyelidiki apa yang ditemui di Gua Liang Kain Hitam ini mungkin juga bersamaan dengan cara pengebumian kuno masyarakat Dayak Ngaju, Maanyam dan Banuaq di Kalimantan yang mana mereka juga mempunyai satu corak pengebumian berbentuk perahu keranda.

Cuma bezanya di setiap perahu mempunyai hiasan berupa naga, ular, matahari dan bulan bintang. Dinyatakan perahu keranda bagi masyarakat Dayak ini diamalkan lebih 1,800 tahun dahulu iaitu terkemudian daripada apa yang ditemui di Gua Liang Kain Hitam. (Rampai, 1983; Hartatik, 2004 : 43-55; 2007 : 61-77).

Untuk di Gua Liang Kain Hitam, Niah pula dinyatakan bahawa perahu keranda tidak mempunyai ukiran yang mengkhusus namun begitu di setiap sisi keranda iaitu di bahagian dinding gua pula mempunyai beberapa lukisan kuno yang dipercayai mempunyai perkaitan dengan mayat di dalam perahu keranda tersebut.

Ianya merupakan simbol penghidupan si mati bersama-sama pengiringnya yang diukir di dinding gua untuk menunjukkan perjalanan si mati menuju ke alam akhirat.

Di atas perahu keranda itu juga selain diletakkan mayat ianya juga turut membawa bersama-samanya beberapa perhiasan diri si mati yang mana menurut kefahaman pihak pengkaji segalanya merujuk kepada stratatifikasi sosial atau darjah atau kelas si mati.

Dan ianya tidaklah menghairankan kerana suatu waktu dahulu masyarakat di Borneo sememangnya mengamalkan sistem stratifikasi sosial samada dari golongan bangsawan mahupun hamba. Memang menjadi budaya suatu waktu dahulu sekiranya ada ketua yang meninggal dunia, ada para hamba yang akan turut dikorbankan bersama untuk menyertainya tuannya.

Setakat ini masih tiada lagi pengkajian yang mampu mengatakan pengebumian perahu keranda yang ditemui di Gunung Liang Kain Hitam, Niah ini merujuk kepada mana-mana etnik di Sarawak yang mengamalkannya.

Cuma pihak pengkaji mengatakan bahawa pengebumian perahu keranda itu merupakan sejenis pengebumian sekunder. Iaitu hanya sisa-sisa tulang diletakkan di atas perahu yang kemudiannya akan disembunyikan di gua batu kapur yang terselindung.

Dan hasil dari ujian hidrokarbon keranda berdasarkan kayu padu yang digunakan dan juga artifak purba serta tulisan di dinding melalui arang merah (hematit) menunjukkan tapak pengebumian perahu keranda telahpun wujud sejak di tahun 200 Masihi lagi di Sarawak iaitu di Gua Liang Kain Hitam, Niah, Miri, Sarawak dan beberapa kawasan gua sekitarnya.

#KamekSayangSarawakBah

-HB-

Rujukan:

1. Official Website of Sarawak Muzium Department http://www.museum.sarawak.gov.my/index.php/ms/

2. Early Dates for “Seated” Burial and Burial Matting at Niah Caves, Sarawak (Borneo) – Tom Harrison, 4 April 1975
http://hl-128-171-57-22.library.manoa.hawaii.edu/…/AP-v18n2…

3. Persamaan Budaya Penguburan Erong di Tana Toraja Dengan Asia Tenggara dan China Selatan – Akin Duli, Universiti Hasanuddin

4. Pameran Keranda Di Muzium Negara – Utusan Online 24/10/2010


Komunis Itu Sebati Dengan Samseng

Dalam Kamus Dewan, perkataan samseng bermaksud penj4hat. Ini bermakna perkataan samseng ini telah diiktiraf sebagai salah satu perbendaharaan kata dalam Bahasa Melayu.

Perkataan samseng bukanlah perkataan asal Bahasa Melayu. Perkataan ini berasal dari Bahasa Kantonis. Ia sebenarnya gabungan dari dua patah perkataan iaitu sam (tiga) dan seng (bintang).

Jadi makna sebenar perkataan samseng ialah bintang tiga. Ianya jelas merujuk kepada K0munis Malaya yang mana pada ketika itu menjadikan bintang tiga sebagai logo rasmi mereka.

Kenapa perkataan samseng yang asalnya bermaksud bintang tiga tetapi kemudiannya menjadi makna penj4hat setelah diserapkan dalam Bahasa Melayu? Sudah tentu kerana K0munis itu sangat sebati dengan aktiviti kej4hatan atau j3nayah.

Bermula zaman pengunduran Jepun, anggota K0munis telah melakukan kej4hatan dan kez4liman terutama kepada golongan alim ulama dan penduduk kampung di merata-rata tempat. Mereka menculik orang kampung, mer0gol wanita-wanita dan membvnuh alim ulama.

Di Batu Pahat, di Sungai Manik, di Bekor dan banyak lagi tempat yang menjadi saksi kej4hatan K0munis. Di Bekor, Perak misalnya, K0munis telah membvnuh sekitar 70 orang jemaah masjid yang sedang solat Subuh.

Di Batu Pahat juga, anggota K0munis telah membakar masjid ketika jemaah sedang bersolat. Maka mereka m4ti akibat dibakar hidup-hidup. Anggota K0munis juga pernah menjadikan Al-Quran sebagai peng3sat n4jis. Sungguh biadap!

Dengan itu, para ulama di Tanah Melayu seperti Syeikh Uthman, Tuan Guru Haji Bakri, Kyai Salleh, Tuan Guru Hj Yahya Toha dan ramai lagi telah menubuhkan gerakan jihad fi sabilillah yang kemudiannya terkenal dengan pelbagai nama seperti gerakan selempang merah dan gerakan parang panjang.

K0munis itu tidak hanya samseng di Tanah Melayu, mereka juga melakukan kej4hatan di tempat-tempat lain seperti di Sumatera dan Jawa. Antara musuh utama K0munis di Indonesia, selain dari kerabat diraja ialah para ulama dan pelajar madrasah.

Sebagai contoh antara peristiwa yang terkenal ialah Peristiwa Berd4rah Madiun 1948. Dalam peristiwa ini, ribuan para ulama dan pelajar pesantren telah menjadi k0rban pembvnuhan K0munis.

Mereka bertindak k3jam sehingga menyiat kulit para kyai hidup-hidup dan melemparkan para kyai dan santeri ke dalam telaga. K0munis juga telah menyerang banyak masjid dan pondok pesantren.

Sehubungan banyak siri kek3jaman yang dilakukan oleh K0munis, maka para ulama Indonesia telah menganjurkan muktamar atau perhimpunan besar di Palembang pada 8 September 1957 di mana antara resolusi perhimpunan tersebut adalah seperti berikut:-

1) Ideologi-ajaran K0munisme adalah kufur hukumnya dan haram bagi umat Islam menganutnya.

2) Bagi orang yang menganut ideologi-ajaran K0munisme dengan keyakinan dan kesedaran, kafirlah dia dan tidak sah menikah dan menikahkan orang Islam, tiada pusaka mempusakai dan haram jenazahnya diselenggarakan (tata-cara pengurusan) secara Islam.

Kesimpulannya, sebarang usaha mengiktiraf perjuangan K0munis di negara kita bukanlah sesuatu perkara yang kecil. Ianya satu pengkhianatan yang besar pada agama dan negara. Mungkin usaha-usaha tersebut remeh bagi anda tetapi tidak bagi saya dan mereka yang lain.


Apa Maksud Sebenar Paganisme?

Istilah ‘paganisme’ didatangkan bagi merujuk kepada pelbagai agama pra-Kristian yang dianuti oleh sejumlah tamadun purba – baik kumpulan masyarakat di Greece, Rome, Mesir, Scandinavia, dan lain-lain. Dalam beberapa lingkungan ilmuwan, istilah itu juga merujuk kepada ideologi Wicca moden dan pengikut-pengikut ideologi Wicca versi lama yang dihidupkan semula. Walau bagaimanapun, pada hakikatnya istilah ‘paganisme’ digunakan secara tidak tepat dalam khususnya dalam konteks sejarah.

Walaupun ‘paganisme’ diterima secara meluas sebagai istilah bagi merujuk kepada kepercayaan-kepercayaan pra-Kristian, penting bagi kita untuk mengetahui asal-usul perkataan tersebut dan apa pula konotasi ataupun maksud sebenar yang dibawanya. Pengetahuan ini sekali gus membolehkan kita untuk memahami latar belakang agama-agama pra-Kristian dengan lebih baik dan lebih menyeluruh.

Istilah ‘paganisme’ dihidupkan pada era Renaisans, khususnya apabila penulis-penulis pada waktu itu cuba membezakan antara tradisi-tradisi lama dan agama Kristian. Istilah ‘paganisme’ ini sendiri berasal daripada bahasa Latin, iaitu paganus yang boleh dimengertikan sebagai ‘warga pinggiran’. Oleh kerana itu, ‘paganisme’ pada mulanya merupakan suatu perkataan yang memerincikan status seseorang warga dan bukannya nama bagi sebuah agama.

Walau bagaimanapun, para penulis di zaman pertengahan menggunakan istilah berkenaan dalam konotasi yang silap; yakni merujuk kepada suatu sekte keagamaan. Kalau diikutkan, terdapat istilah lain yang digunakan bagi merujuk kepada maksud ‘pagan’ sebagaimana yang difahami pada masa kini, dan istilah tersebut juga pada mulanya berasal-usul daripada lokaliti penganut kepercayaan yang dimaksudkan.

Menurut Peter Brown, seorang ilmuwan dari Universiti Princeton, ‘hellene’ pada mulanya digunakan bagi membawa maksud ‘paganisme’ yang difahami paa masa kini. ‘Hellene’ mempunyai akar kata daripada Hellas, iaitu panggilan Yunani asli terhadap Greece. Brown menjelaskan bahawa semasa agama Kristian mula muncul dalam kalangan komuniti-komuniti timur, istilah ‘Hellene’ digunakan untuk membezakan antara bukan-Kristian dan penganut Kristian.

Kumpulan masyarakat dari Hellas cenderung memilih untuk taat pada agama lama. Namun, berikutan pertelagahan antara Judaism dan Kristian, hadir satu keperluan untuk membezakan antara kaum Yahudi dan masyarakat di Hellas. Memandankangkan kaum Yahudi tidak berasal dari Greece, maka istilah ‘Hellene’ dianggap sebagai suatu istilah yang sesuai bagi masyarakat bukan-Kristian dan bukan-Yahudi.

Oleh kerana itu, budaya menamakan sesebuah agama mengikut nama etniknya ini diteruskan oleh penganut Kristian awal. Menurut sumber-sumber yang dapat diakses, istilah ‘pagan’ hanya mula digunakan pada era Empayar Rom Lewat. Penggunaan istilah ini adalah kerana ia memudahkan mereka mengkelompokkan masyarakat bukan-Kristian secara umum, khususnya semasa berbual ataupun semasa mengeluarkan titah diraja. Istilah ini meraih kemasyhuran kerana ia memudahkan dan bukannya kerana konotasinya yang tepat.

Di belahan barat Latin, kepercayaan-kepercayaan yang wujud di sana lebih cenderung dipanggil sesuai dengan nama etnik masing-masing berbanding nama dewa yang dipuja – di mana mereka menggelarkan diri (dalam bahasa tempatan) sebagai orang Rom, orang Yunani, orang Mesir, dll. Hal ini sekali gus mencampuradukkan antara imej keagamaan dan imej kewarganegaraan. Penamaan yang sebegini sebahagian besarnya disebabkan oleh kesatuan aspek politik dan aspek keagamaan dalam kehidupan seharian masyarakat pada waktu itu.

Lebih daripada itu, penting juga untuk dinotakan bahawa istilah ‘paganisme’ sama sekali tidak membawa konotasi pembezaan antara kepercayaan politeisme dan kepercayaan monoteisme. Berapa pun jua bilangan dewa yang dipuja sama sekali tidak mengubah konotasi istilah ini. Penganut kepercayaan-kepercayaan lama tidak mempunyai pertentangan yang khusus terhadap agama Kristian dalam soal penyembahan satu tuhan – kerana kebanyakan kultus juga memuja satu dewa utama, yang di bawahnya pula ada sejumlah dewa-dewa kecil. Istilah ‘paganisme’ hanya digunakan untuk membezakan masyarakat bukan-Kristian (dan bukan-Yahudi), mengkelompokkan mereka dalam satu kategori supaya identiti mereka dapat dihapuskan dengan lebih mudah.

Penggabungan atau pengkelompokan kesemua agama bukan-Kristian di bawah satu istilah ini hakikatnya merupakan satu strategi dari pihak Kristian untuk menghapuskan kesemua kepercayaan ‘pagan’. Mengambil tradisi Norse sebagai contoh, masyarakat Viking pada zaman pertengahan awal tidak mempunyai nama khusus bagi merujuk agama anutan mereka. Bahkan, istilah ‘agama’ itu sendiri merupakan suatu perkataan yang asing bagi mereka.

Masyarakat Norse lebih cenderung menggunakan istilah ‘adat-istiadat’ memandangkan ritual, kepercayaan dan tradisi mereka difahami secara tidak-formal, diperturunkan secara lisan, dan tidak bersifat ketat – sama seperti Yunani dan Rom. Tiada istilah tepat bagi merujuk kepada kepercayaan terhadap Aesir dan Vanid. Tiada juga catatan bertulis yang memerincikan amalan-amalan keagamaan mereka. Rekod bertulis berkenaan hal ini hanya muncul pada kurun ke-13, namun menerusi tangan seorang penulis Kristian yang bernama Snorri Sturluson.

Menurut Gareth Williams dalam Viking: Life and Legend, apa yang dianggap sebagai agama Norse pada masa kini hakikatnya adalah ‘legasi tinggalan mubaligh-mubaligh Kristian’. Lebih tepat, ia merupakan produk tekstual mubaligh Kristian yang dihasilkan dengan tujuan untuk menghapus atau memadam kepercayaan-kepercayaan pra-Krisian.

Mengkelompokkan tradisi-tradisi Norse – dan tradisi kepercayaan purba yang lain – ke dalam satu istilah membolehkan penganut Kristian awal menumpukan perhatian kepada satu sasaran tunggal sekaligus menjadikan sasaran ini lebih mudah untuk dihapuskan.

Walaupun pada hari ini, frasa ‘paganisme’ digunakan secara meluas bagi merujuk kepada penganut agama-agama purba, penting bagi kita untuk memahami asal-usul istilah tersebut dan kesalahan-konsep di sebalik penggunaannya.

Kurun demi kurun sudah pun berlalu, istilah ‘paganisme’ terus digunakan dengan konotasi yang lari jauh daripada maksud asalnya. Namun, tidak pernah terlewat bagi kita untuk mengetahui maksud sebenar istilah tersebut di mana pengetahuan ini seterusnya membolehkan kita memahami dengan lanjut berkenaan sejarah agama-agama purba.

RUJUKA :

Riley Winters. (9 November 2014). The true meaning of Paganism. Ancient Origins.
https://www.ancient-origins.net/myths-legends/true-meaning-paganism-002306


Jom Selami Idealogi Juche – Tiang Asas Korea Utara

Pakar sarjana antarabangsa rata-ratanya bersetuju tentang keunikan kebolehwujudan Korea Utara sebagai sebuah negara sehingga ke hari ini, mengambil kira perjalanan negara ini setelah hampir tujud dekad lamanya.

Ideologi Korea Utara, Juche merupakan salah satu; jika bukan faktor utama, yang menyumbang kepada kemandirian rejim ini. Ideologi self-reliance (tidak bergantung kepada mana-mana pihak) ini telah membentuk sebuah negara yang berpaksikan pengasingan daripada dunia luar dari segi ekonomi, politik dan ketenteraan.

Pada mulanya, ideologi ini kelihatan berjaya. Namun sejak tahun 1990an, yang mana Korea Utara mengalami kejutan demi kejutan dengan perpecahan USSR dan kebuluran domestik, negara ini menjadi semakin bergantung kepada bantuan makanan daripada masyarakat antarabangsa untuk mengelakkan rakyatnya kelaparan.

Negara yang terletak di bahagian utara semenanjung Korea ini terbentuk sebagai negara yang bebas setelah berakhirnya Perang Dunia Kedua di bawah pendudukan tentera Soviet dan menerima beberapa gelaran seperti hermit kingdom (negara yang memencilkan diri) dan menggunakan gelaran media selepas serangan 11 September ke atas Amerika Syarikat, axis of evil atau paksi kejahatan.

Walaupun rejim ini telah bertukar pemimpin sebanyak dua kali, negara ini masih wujud dan walaupun kita tidak dapat katakan bahawa keadaan negara ini semakin baik, tidak nampak tanda-tanda bahawa ia akan runtuh.

Apabila kita memperkatakan terhadap perkembangan Korea Utara dari segi politik, ekonomi atau sosial, tidak dapat tidak kita akan mengaitkannya dengan peranan yang dimainkan oleh ideologi negara ini; Juche. Sesetengah sarjana beranggapan bahawa ideologi ini memainkan peranan penting dalam mewujudkan keadaan yang menyumbang kepada keadaan negara semasa dan memberikan pemerintah rejim keluarga Kim dengan kesahan yang diperlukan untuk terus memerintah.

Peranan dan pengaruh Juche sentiasa dibincang dan dibahas oleh para sarjana antarabangsa, dan semakin berevolusi sepanjang beberapa dekad kewujudan Korea Utara disebabkan hasil kekayaan negara menjunam disebabkan polisi dan kesan daripada faktor luaran yang kritikal.

Mengambil kira beberapa kejadian penting sejak kebelakangan ini, seperti perkembangan senjata nuklear dan isu pembunuhan Kim Jong-Nam di negara kita, adalah penting bagi kita untuk cuba memahami, walaupun tidak sepenuhnya, bagaimana cara berfikir dan bertindak Korea Utara dipengaruhi oleh ideologi politiknya.

Dalam kebanyakan penulisan para sarjana, Juche hanya disebut sekadar faktor sekunder, alat yang signifikan namun tidak berapa penting peranannya. Namun pada pendapat penulis, Juche merupakan titik tolak pengaruh utama yang menjadikan Korea Utara seperti yang kita lihat pada hari ini.

Juche diperkenalkan oleh Kim Il Sung dalam ucapan yang dibuat pada 28 Disember 1955 dan dijadikan “the sole guiding idea of the Government of the Republic. Juche, independence, self-reliance and self-defence are the guiding principles of our revolution.” Rejim telah memanipulasi ideologi ini agar ia digambarkan dalam persekitaran dan cabaran yang sedang berlaku pada ketika itu yang mana Korea Utara sedang bergerak keluar dari bergantung harap kepada USSR dan blok Soviet, ke arah mendapatkan sokongan China (seperti mana yang berlaku dalam Perang Korea) dan kini, mendapatkan bantuan darpada pelbagai pihak dalam komuniti antarabangsa.

Satu persoalan yang boleh difikirkan bersama, dapatkan sesebuah negara atau sistem mencapai ketidakbergantungan terhadap mana-mana pihak? Ia mustahil sama sekali dalam dunia masa kini. Namun begitu, kita dapat lihat secara ekonominya Korea Utara gagal mengaplikasikan Juche, namun secara politik, Juche telah memainkan peranan yang penting.

Bercakap mengenai kestabilan politik dan kejatuhan ekonomi, Marcus Noland menerangkan konteks ini sebagai “combination of longevity and underperformance [which] is unparalleled.” Beliau percaya bahawa ideologi Juche mempunyai impak yang signifikan terhadap keadaan ekonomi Korea Utara yang tidak berapa baik namun masih dapat bertahan secara politiknya, atau perkataan lain untuknya survival (bertahan), Juche memberikan rejim Kim satu legitimacy (kesahan) yang tidak dapat disangkal.

Charles K. Armstrong juga memaparkan matlamat spesifik yang membawa kepada kewujudan Juche dan bagaimana ia digunakan untuk menyumbang kepada kejayaan Kim Il Sung dan rakan-rakannya. Secara rasminya, Juche disebut oleh Kim pada tahun 1955, namun begitu Juche dipercayai berasal daripada pandangan peribadi Kim serta kepercayaan rakyat Korea sejak dari dahulu lamanya bahawa, “that a small and strategically located state such as North Korea will become dominated by its powerful neighbours if it becomes unduly reliant on them.” This belief provoked the fear of the nation “being ‘de-Koreanized’ and losing control over its own national identity.” Rakyat Korea Utara enggan ditakluk dan dipergunakan oleh kuasa asing. Mereka tidak mahu peristiwa lama sewaktu penguasaan Jepun di Korea berlaku lagi.

Perkembangan Juche boleh dikaitkan dengan pelbagai elemen yang saling berkaitan antara satu sama lain. Tiga faktor utama yang mempengaruhi kewujudan Juche ialah pengalaman peribadi Kim Il Sung yang terlibat dalam gerakan gerila anti-Jepun, keadaan Korea pada ketika itu serta budaya tradisi rakyat Korea itu sendiri.

Korea baru mendapat kebebasan daripada pemerintahan kolonial Jepun pada tahun 1945. Para sarjana mengatakan bahawa terdapat pengaruh Stalin dalam kerajaan Korea Utara, dan pengaruh Marxist-Leninist merupakan inspirasi kepada Kim dan rakan seperjuangannya. Namun begitu, Kim Il Sung menekankan aspek keunikan dalam Marxisme versi Korea Utara: “we should firmly adhere to Marxist-Leninist principles, applying them in a creative way to suit the specific conditions and national characteristics of our country.”

Pengaruh semangat nasionalism bagi mengekalkan budaya masyarakat Korea selepas percubaan Jepun memusnahkan identiti mereka, merupakan elemen penting dalam membentuk Juche. Tradisi budaya sejak zaman-berzaman menjadi pengaruh dalam menentukan arah tuju kerajaan Korea Utara, terutamanya apabila mengaitkan ideologi Juche dan hubungannya dengan Confucianisme. Beberapa elemen tradisi dalam sistem kepercayaan Asia ini ditekankan dalam Juche; terutamanya dalam kultus kepercayaan terhadap Kim Il Sung dan ahli keluarganya dan berterusan sehingga anak cucunya yang menjadi pemerintah seterusnya.

Juche digunakan dalam perlembagaan, struktur Kerajaan dan dalam kehidupan seharian. Dalam menganalisis dan mengkaji Juche dan pengaruhnya terhadap dasar dan polisi yang telah dilaksanakan oleh Korea Utara, keadaan Juche sebagai ideologi politik yang pragmatik dan fleksibel menyebabkan Juche masih kekal sebagai matlamat akhir Korea Utara.

** Artikel mengenai Juche akan dikeluarkan secara bersiri. Ini merupakan siri pertama sebagai pengenalan kepada Juche, ideologi politik Korea Utara.

Sumber:

Charles K. Armstrong, The North Korean Revolution: 1945-50, Cornell University Press (Ithaca & London 2003)

Kim Il Sung, On Eliminating Dogmatism and Formalism and Establishing Juche in Ideological Work: Speech to Party Propaganda and Agitation Workers (Pyongyang: Foreign Languages Publishing House 1973)

Marcus Noland, “North Korea in Transition”, The Korean Journal of Defense Analysis, (Spring 2005)

Tai Sung An, North Korea in Transition: from Dictatorship to Dynasty, Greenwood Press (Westport 1983)


Raja-Raja Melayu Tetap Teratas

Walau apapun yang bakal terjadi nanti, sumpah taat setia Rakyat adalah tetap kepada Raja. Bukan kepada mana-mana ahli politik atau partinya. Negara ini ada Tuan Rajanya. Kita Rakyat bernaung dibawah Payung Raja. Kita ini Rakyat Raja. RAJA itu Ketua Negara.

Demokrasi mengangkat tinggi seorang Rakyat sehingga bergelar Perdana Menteri, tetapi beliau hanyalah sebagai Ketua KeRAJAan. RAJA itu kata akar, keRAJAan itu kata terbitannya. Tiada akar, tiadalah terbitan itu. Perdana Menteri hanya tukang urus kepada Negara empunya Tuannya. Hanya sebagai Badan Pelaksana (Eksekutif).

Diangkat untuk mewakili rakyat dalam Parlimen hanya sebagai Badan Perundangan (Legislatif). Namun perlu dipersembahkan dahulu pada empunya Negara, kerana Baginda yang Berdaulat.

Rakyat memilih wakil rakyat ke Parlimen Dewan Rakyat (Legislatif), kemudian wakil-wakil itu membentuk Kerajaan dengan Kabinet Jemaah Menteri mereka (Eksekutif). Maka barulah Raja memberi mandat kepada mereka. Tiada sah perlantikan mereka selagi mereka tidak mengangkat sumpah dihadapan Raja. Walau terpaksa menunggu hari esok.

Kerana Badan-Badan ini bernaung di bawah kekuasaan Raja. Raja lah yang memiliki kuasa, namun dibahagikan sebahagian kuasa kepada badan-badan ini sebagai tukang urus untuk semak dan imbang. Inilah prinsip Raja Berperlembagaan, Demokrasi Berparlimen.

Raja adalah Ketua Agama, Ketua Adat Istiadat Melayu, Ketua Turus Angkatan Tentera, Ketua Hakim.

Raja ialah Pemerintah Utama negara ini, bukannya Perdana Menteri. Dalam konsep pemerintahan Islam, Raja adalah Amirul Mukminin. Raja adalah Ulil Amri. Raja adalah Mulk. Kepada Bagindalah doa khutbah Jumaat diaminkan. Raja pada zaman dahulu adalah wakil Khalifah. Perdana Menteri hanyalah seorang Wazir. Perdana Menteri hanyalah Penasihat kepada sang Raja.

Walau secara zahir seolah-olah Raja dibayangi Perdana Menteri, tapi ketahuilah itu semua kerana Raja menghormati Persepakatan Raja-Rakyat dalam Perlembagaan. Kalau Rakyat mula melanggar persepakatan ini, Raja jua boleh membalasnya. Renung semula Perjanjian Sang Sapurba dengan Lemang Lebar Daun. Duli Tuanku adalah Yang Di-PerTuan dalam negara ini.

Berkuasa Rakyat hari ini adalah kerana Raja dengan segala kebesarannya telah menitiskan sedikit kuasanya kepada Rakyat. Pengurniaan Cokmar Regalia DiRaja dalam Dewan Parlimen adalah simbolik titisan kuasa Tuanku.

Cokmar adalah sebuah alat kebesaran utama Parlimen kerana Cokmar adalah tongkat yang melambangkan keagungan dan kuasa Raja. Penggunaan Cokmar menambahkan lagi kehormatan Dewan Rakyat. Sebelum Dewan Rakyat dirasmikan persidangannya, tiada sah jika tidak diletakkan dahulu Cokmar ini. Ibarat Dewan tiada kuasa.

Walaupun Baginda tiada dalam Parlimen, namun Cokmar itu wakil saksinya sebagai tanda sebahagian kuasa telah diamanahkan kepada Rakyat bagi mengurus kerajaan Negara Tuanku. Baginda hanya “pinjamkan” tongkat kuasanya pada Dewan Rakyat, bila-bila masa sahaja tingkat kuasa itu boleh diambil semula kerana ianya adalah hak milik baginda.

Sesungguhnya, Raja adalah pemimpin tertinggi dalam Tanah Air kita, lebih tinggi daripada Perdana Menteri. Dewan Rakyat hanya dipinjamkan Cokmar. Regalia lain seperti Keris Panjang-Pendek, Pedang & Sundang, Tombak, Payung Emas, Cogan Alam, Cogan Agama, Pending, Persalinan Muskat, bahkan Tengkolok, Kursy-Arasy (Takhta & Istana/Singgahsana) sang Raja tidak mereka perolehi. Bahkan tiada iringan Nobat untuk Wakil Rakyat melainkan untuk Tuan Raja sahaja.

Ingatlah sebaik mungkin, walau apa jua yang bakal terjadi nanti, walau perang, walau rusuhan, walau darurat, walau genjatan, walau Kerajaan digantung, walau Ahli Politik semua ditarik kuasa mereka, sumpah taat kesetiaan Rakyat hanya pada RAJA dan NEGARA.


Charles Santiago Mahu Potong Belanjawan ATM 8.3 Billion

1. Charles Santiago MP Klang yang mewakili DAP menyerahkan usul pemotongan belanjawan untuk Kementerian Pertahanan sebanyak 8.3 billion Ringgit bagi meningkatkan belanjawan perkhidmatan kesihatan.

2. Usul itu dibuat berdasarkan seksyen 55(2) dan 57(3) Arahan Tetap Parlimen bagi membolehkan sejumlah 8.3 billion Ringgit yang disediakan untuk ATM disalurkan untuk Kementerian Kesihatan.

3. Adalah agak tidak bertanggungjawab usul ini dibuat kerana ia menampakkan kedangkalan MP berkenaan yang mahu jalan paling mudah untuk tingkatkan belanjawan dengan memotong dana bahagian lain – gali lubang tutup lubang.

4. Belanjawan untuk ATM ini dipotong bagi membolehkan usaha Charles Santiago yang mensasarkan 7 peratus dari GDP disalurkan untuk perkhidmatan kesihatan.

5. Niatnya baik tapi caranya tak kena.

6. ATM dan Kementah hanya mendapat 1.2 peratus peruntukan dari GDP tahunan bagi tujuan pengurusan angkatan bersenjata dan pembangunan dan naiktaraf aset. Jumlah tersebut adalah sangat rendah jika dibandingkan dengan negara tetangga ASEAN lain yang lebih tinggi kadar peratusan GDP belanjawan tahunan untuk pertahanan.

7. Jika sekiranya Charles Santiago mahu lebih banyak dana untuk perkhidmatan kesihatan maka saya sarankan agar pihak pembangkang menekan pemerintah untuk memansuhkan kadar GST untuk semua perkhidmatan kesihatan kerajaan dan swasta, memansuhkan atau mengecualikan terus kadar GST untuk ubat ubatan, menekan semua operator perkhidmatan kesihatan swasta untuk menurunkan harga ubatan dan rawatan yang dilihat terlalu tinggi dan tidak masuk akal, menekan industri farmaseutikal untuk menurunkan harga atau meletakkan harga siling bagi semua ubatan – sekadar menyatakan beberapa contoh alternatif yang lebih efisien.

8. Jika 8.3 billion tadi dipotong maka ATM akan mengalami kebejatan peruntukan dimana tahun hadapan terdapat perolehan aset baharu yang sangat kritikal dan diperlukan sejak sekian lama.

8.1 Peruntukan untuk perolehan aset yang sudah tertangguh akan ditangguhkan lagi jika sekiranya pihak pembangkang meneruskan usul pemotongan belanjawan untuk Pasukan Keselamatan kita.

8.2 2018 memperlihatkan adanya peruntukan untuk menambahkan jumlah aset kritikal seperti sistem artileri 105mm dan 155mm bagi memperkukuh kuasa tembak di Sabah dan Sarawak, perolehan pesawat rondaan maritim bagi meningkatkan keupayaan pemantauan wilayah maritim kita oleh TUDM, peruntukan untuk komando kita bagi membuat penggantian alatan dan persenjataan, latihan, kelengkapan baru dan sebagainya bagi meningkatkan keupayaan kombat komando kita dalam menghadapi ancaman keganasan dan militan.

8.3 Perolehan sedemikian adalah selaras dengan perubahan ancaman serantau dimana kumpulan militan dan gerila fanatikal ugama kini adalah threat perception yang memerlukan tumpuan peningkatan keupayaan kombat pasukan khusus dan pasukan standard dalam menghadapi konflik atau operasi dalam kawasan terbina (FIBUA / OBUA), keganasan rentas sempadan, ancaman serangan IED dan bunuh diri oleh fanatik, selain turut menumpukan peningkatan upaya operasi ketenteraan selain perang (MOOTW – Military Operation Other Than War) dan keupayaan menyokong operasi pasca bencana dan kemanusiaan (HADR – Humanitarian Assistance and Disaster Relief).

8.4 Penggantian dan perolehan aset baharu yang bermula sejak sebelum 2010 dan secara berperingkat ini mestilah tidak dihalang atau diganggu dengan cara pemotongan belanjawan kerana ia akan kembali membejatkan keupayaan dna kesiagaan pasukan keselamatan.

8.5 Pemotongan sehingga 8.3 billion hanya akan sediakan ATM sejumlah 9.7 billion sahaja dan ini hanya cukup makan untuk belanjawan pentadbiran tahunan, emolumen asas dan pembangunan tidak dapat dilaksanakan. YOU WILL HAVE AN ARMED FORCES THAT WORKS ON A VERY SKELETAL BUDGET.

9. Pemotongan juga akan memperlihatkan kesan dimana usaha naiktaraf 5 hospital tentera, 4 poliklinik tentera dan 1 hospital veteran tergendala dan ini bakal menafikan hak khidmat kesihatan anggota dan pegawai serta veteran pasukan keselamatan.

10. Pemotongan turut akan memberikan kesan kepada kalangan veteran tentera yang selama ini menerima imbuhan kebajikan perubatan dan pencen.

11. Elaun khus untuk warga pasukan keselamatan juga akan terkesan.

12. 8.3 billion yang dipotong sudah pasti memberikan kesan paling teruk kepada dana pembangunan aset dan naiktaraf aset ATM yang diperuntukkan sebanyak 3 billion Ringgit.

Jumlah 3 billion ini adalah peruntukan khusus bagi membuat perolehan aset baharu – seperti sistem meriam 105mm dan 155mm untuk meningkatkan keupayaan kuasa tembak pasukan kita di Sabah, naik taraf pos kawalan sempadan di Sabah dan Sarawak dan dalam kawasan ESSCOM yang mana isu sempadan lolos menjadi isu yang sering dipersoalkan ahli politik.

13. Jika belanjawan untuk ATM ini dipotong – yang paling terkesan adalah pasukan kita di sempadan yang mana mereka perlukan banyak kelengkapan dan naiktaraf pos kawalan yang mana sudah sekian lama mengalami penangguhan disebabkan kemelesetan ekonomi global. Walaupun penubuhan Rejimen Sempadan telah dibuat beberapa tahun lepas, pemantauan sempadan masih memerlukan penambahbaikan dari segi sistem pemantauan dan aset sokongan seperti kenderaan logistik. Kalau potong bajet macam mana tentera nak laksana tugas mereka.

14. Pesawat rondaan maritim adalah satu lagi perolehan aset kritikal yang akan terganggu oleh pemotongan belanjawan oleh MP Kelang ini. Sedia maklum skuadron pesawat rondaaan maritim sedia ada digantung perkhidmatan ekoran insiden salah satu pesawat terhempas dan ini telah menyebabkan rondaan rutin kawasan perairan negara terganggu lantas membiarkan kawasan perairan negara kita terlopong dek kemasukan nelayan asing, kapal perang asing dan aktiviti haram. Kita juga sedia maklum isu keselamatan sempadan perairan juga sering dibangkitkan pihak politik dan bilamana belanjawan ATM dipotong nanti macam mana kita nak TUDM laksanakan tugas mereka tanpa pesawat. Dulu pun pihak-pihak politik juga yang hingar bingar mahukan keselamatan sempadan diperketat tapi bila usaha tersebut dilaksanakan mereka pula yang mahu cantas.

15. 27 billion Ringgit diperuntukkan kepada Kementerian Kesihatan untuk tahun 2018 dan ia adalah peningkatan sebanyak 1.7 billion.

Kalau Charles Santiago mahukan sehingga 7 peratus dari GDP diperuntukkan bagi belanjawan kesihatan maka boleh saja – bantu naikkan ekonomi negara dan bukan terus menerus melakukan sabotaj keatas ekonomi. Kalau asyik sabotaj saja sampai bila pun takkan dapat capai sasaran. Takkanlah tiap-tiap tahun nak gali lubang bolot belanjawan dari sektor lain dan longgokkan dekat KKM. Lagi satu bantu tingkatkan taraf kesihatan rakyat dengan menyokong kempen kesihatan dan kempen gaya hidup sihat yang dianjurkan KKM. Bukan sokong festival arak yang jelas bukan satu bentuk gaya hidup sihat.

16. Walaupun belanjawan sektor kesihatan tak capai 7 peratus GDP pun ia tetap diperuntukkan dengan dana yang lebih besar dari dana untuk angkatan tentera.
KKM dapat 27 billion ringgit.

Kementah dapat 17 billion.

Beza hampir 10 billion Ringgit.

Jadi bila Charles Santiago mengusulkan agar dibuat pemotongan belanjawan pertahanan sebanyak 8.3 billion maka kami nampak bagaimana nanti berserabut tadbir urus belanjawan pihak pembangkang nanti bila memerintah. Jangan lupa sejak 2008 pihak pembangkang gagal dalam belanjawan bayangan mereka membentangkan peruntukan untuk keselamatan dan pertahanan nasional.

17. You expect our soldier, airmen and sailors to fight and defend this nation sovereignity but you deny them equipments, funding for trainings and you want then to guard our coastlines and borders under nipa hut and you dare to come and said we should have been better equipped like Singapore bla bla bla.

17. Shame ON YOU.

18. Akhir kata – kami berharap agar pihak-pihak politik tidak sewenangnya mengenepikan keselamatan nasional hanya kerana mahu meraih undi dan langkauan politik dimata rakyat memandangkan bahang pilihanraya semakin hangat membara dan dirasai segala ahli parlimen dan ahli-ahli politik.

Pertahanan nasional bukan untuk dijadikan political mileage. Sudah lebih dari cukup pasukan keselamatan dipandang enteng dan dicemuh dan difitnah oleh rakyat negara sendiri ekoran mulut-mulut lancang dan bangsat pemfitnah dari kalangan ahli-ahli politik sendiri yang langsung tidak ada sekelumit rasa hormat kepada pasukan keselamatan malah sewenang-sewenang kerana menganggap mereka sebagi musuh hanya kerana mereka adalah aparat pemerintah yang mesti dijadikan syaitan dan mesti diburukkan dan dicela dan difitnah untuk meraih sokongan politik dan menumbangkan musuh politik kamu.

19. If you are not able to guarantee safety and security to the masses, and kept on bashing the armed forces, sabotaging them and rediculing them for the sake of gaining political support then dont dream of becoming the ruling coalition in Putrajaya.

Wanna get our support? Support the Armed Forces.

If not then you can bug off.

ARMA PACIS FULCRA


Memperkenalkan Trope Talk No Jutsu

Trope buat zaman moden dikatakan berasal dari Naruto. Ianya trope merujuk kepada situasi dimana dua individu sedang bergaduh fizikal (bertumbuk) namun sempat lagi berdialog ibarat debat. Ianya menjadi popular kerana pergaduhan Naruto dan Sasuke ada dialog yang berjela sampai 2-3 episod tak habis bergaduh lagi.

Masashi Kishimoto, mangaka kepada Naruto pernah mengulas yang beliau terpaksa menggunakan situasi Talk No Jutsu untuk mengelakkan kanak-kanak meniru aksi-aksi ganas di dalam komik. Beliau berkata dengan ada dialog dalam adegan aksi sekurangnya kanak-kanak tahu yang pergaduhan itu perlu mempunyai sebab dan bukan untuk perkara sia-sia. Kata beliau lah.

Namun dari segi realitinya Talk No Jutsu bukan berasal dari Jepun. Unsur dialog dalam adegan aksi ini berasal dari China. Kamu boleh baca sastera-sastera klasik dari China dan kamu akan jumpa berjela trope dialog panjang dalam pergaduhan. Malah China lagi ekstrim dalam penggunaan talk no Jutsu. Mereka bukan setakat berdialog malah mereka sampai ke tahap berlawan syair atau sajak sewaktu bertarung kungfu. Kamu boleh tengok perkara ini dalam majoriti filem kungfu. Filem kungfu yang kurang bercakap hanya mula popular selepas Bruce Lee dan Jackie Chan lahir. Sebelum itu semua filem kungfu ada dialog berjela sewaktu adegan aksi. Dalam kata lain ada juga pengaruh sastera China dalam karya-karya Jepun. Walaupun kedua negara itu benci satu sama lain.

Dalam sastera Melayu trope ini jarang digunakan. Namun ada juga berberapa hikayat yang mempunyai unsur yang sama seperti hikayat Hang Tuah. Hang Tuah dan Hang Jebat mempunyai dialog panjang sewaktu bertarung.


Tugu Liberty Dengan Makna Simbolik Yang Berbeza-beza

Patung tugu Liberty adalah hadiah dari rakyat Perancis bagi memperingati hubungan sekutu di antara Perancis dan Amerika Syarikat semasa berlangsungnya Revo-lusi Amerika. Namun, ia telah dan masih mewakili pelbagai simbol bagi pelbagai pihak, termasuklah bagi individu yang mengusulkan cadangan hadiah itu.

Pada tahun 1865, Edouard de Laboulaye, pemikir politik Perancis, pakar Perlembagaan Amerika Syarikat, dan penyokong agenda penghapusan sistem perhambaan mengusulkan agar sebuah monumen dibina sebagai hadiah dari Perancis kepada Amerika Syarikat bagi memperingati usaha memulihara kebebasan dan demokrasi di Amerika Syarikat dan untuk menghormati usaha bekas presiden Abraham Lincoln.

Laboulaye berharap dengan memberikan tumpuan terhadap pencapaian Amerika Syarikat ketika itu, rakyat Perancis akan mendapat inspirasi untuk mewujudkan sistem demokrasi mereka sendiri dalam menentang kerajaan monarki yang menindas.

Pada tahun 1865, Perancis telah dipecahkan kepada kumpulan yang masih komited memberi sokongan terhadap pemerintahan monarki dan kumpulan yang menyokong cita-cita ‘Enlightment’ (kepercayaan bahawa rakyat memiliki hak semula jadi untuk hidup, bebas, dan mencapai kebahagiaan).  Ia merupakan harapan bagi ramai golongan liberal Perancis dengan mempercayai bahawa demokrasi akan jadk kenyataan serta kebebasan dan keadilan untuk semua pihak akan tercapai.

Untuk membuatkan ideanya menjadi kenyataan, Laboulaye berbincang dengan ramai golongan terkemuka dan berpengaruh di Perancis. Auguste Bartholdi – seorang pemahat Perancis yang menyokong penuh idea Laboulaye akhirnya terpilih untuk menjadi pemahat monumen yang dicadangkan.

“Liberty” adalah idea yang kontroversi pada abad ke-19. Bagi kebanyakan orang, ia dianggap melambangkan kega-nasan dan revo-lusi. Laboulaye dan Bartholdi bersepakat agar monumen mereka tidak boleh dilihat sebagai seruan kepada pemberon-takan, tetapi sebagai penyuluh jalan dengan keamanan dan mengikut perundangan.

Unsur utama adalah nama yang mereka berikan kepada tugu itu: Liberty Enlightening The World. Monumen-monumen awam Bartholdi adalah berasaskan gambaran klasik pemerintahan nasionalisme yang berkuasa dan terhormat serta mengatasi segala jenis ideologi.

Patung Liberty Enlightening the World akan mengatasi idea-idea konservatisme dan liberalisme dan mengatasi revo-lusi yang radikal serta pergolakan politik. Ia akan menjadi simbol kebebasan, keadilan, dan demokrasi sejagat. Pada tahun 1871, Patung itu mula bertukar dari sekadar satu idea kepada satu kenyataan – ia dibiayai, dibina, dan dipersembahkan kepada Amerika Syarikat.

Projek ini tidak mungkin berlaku sekiranya Laboulaye tidak melalui detik-detik kesukaran. Pada tahun 1871, pemberon-takan oleh anggota kelas pekerja dan kelas pertengahan di Paris terhadap pemerintah telah dimus-nahkan dengan ke-jam.

Laboulaye tidak menyokong gerakan eks-tremisme seperti itu di kalangan pekerja;  walaupun dia juga ingin menukar sistem pemerintahan Perancis menjadi sistem yang lebih demokratik, dia tidak mahu melakukannya melalui keke-rasan.

Walaupun pandangannya liberal, Laboulaye sering dikritik oleh rakan-rakannya kerana dia bersuara menentang kega-nasan tetapi dia menyokong penindasan pemerintah terhadap pemberon-tak. Projek membina Liberty Statue bagaimanapun menjadi satu peluang bagi Laboulaye untuk mengembalikan reputasinya sebagai penyokong liberal dan demokratik yang setia, menghormati kejayaan liberal di Amerika Syarikat, dan berharap agar Perancis akan mendapat inspirasi untuk memperjuangkan agenda yang sama sebagai satu cita-cita.

Simbol Impian Golongan Imigran

Antara tahun 1886 dan 1924, hampir 14 juta orang pendatang memasuki Amerika Syarikat melalui New York. Patung Liberty Statue adalah simbol yang menyambut ketibaan mereka dan menjadi penanda bahawa mereka telah tiba di tanah impian mereka.

Bagi semua pendatang yang teruja ini, obor yang dipegang Liberty Statue tidak melambangkan “pencerahan” (enlightment) seperti yang dianggap oleh penciptanya, ia menjadi simbol menyambut kedatangan imigran. Lama kelamaan, Liberty Statue turut terkenal sebagai “Ibu Golongan Terbuang,” yang juga simbol harapan kepada generasi pendatang.

Pembukaan stesen proses kemasukan imigran di Pulau Ellis pada tahun 1892 dibawah bayang-bayang Liberty Statue telah membentuk sebuah kesatuan imigran, seperti puisi Emma Lazarus yang kemudiannya akan menjadi popular, “The New Colossus.”

Pada tahun 1883, Lazarus menyumbangkan puisinya, “The New Colossus,” untuk lelongan bagi mengumpulkan dana pembinaan alas untuk menyokong struktur Liberty Statue. Puisi ini menggambarkan dengan jelas Liberty Statue sebagai menawarkan tempat perlindungan kepada pendatang baru yang keluar dari penderitaan di Eropah. Puisi itu kurang menerima perhatian pada waktu itu, tetapi pada tahun 1903 ia diukir di atas plak gangsa dan dilekatkan pada dasar patung.

Ketegangan akibat pe-rang pada abad kedua puluh menguatkan kaitan ini dan menaikkan imej Liberty Statue di pelabuhan sebagai melambangkan bahawa Amerika Syarikat menyediakan tempat perlindungan bagi orang-orang miskin dan teraniaya di Eropah, dan sebagai tempat yang menyediakan peluang yang tanpa sempadan, mungkin dari sini lah istilah “American Dreams” mula muncul.

Kadang-kadang gambaran ini seolah-olah cuba menutup hakikat akan kekurangan dan kesukaran menetap di Amerika Syarikat, tetapi pandangan romantis yang menjadi dominan selama beberapa dekad ini masih terus bertahan. Selain menyembunyikan kemunduran imigran di Amerika Syarikat, ia menjadi kisah yang cenderung memberi manfaat kepada pihak penghijrah Eropah dari segi nilai perbelanjaan yang dihadapi oleh pendatang baru dari Amerika Latin dan Asia.

Ucapan Presiden Franklin D. Roosevelt pada tahun 1936 ketika sambutan ulang tahun ke-50 Liberty Statue ini membantu dalam memantapkan lagi proses transformasi Liberty Statue menjadi ikon penghijrahan. Dalam pidatonya, dia membayangkan proses migrasi sebagai bahagian penting dari sejarah lampau negara tersebut dan menekankan keupayaan paea pendatang baru dalam menerima proses Amerikanisasi.

Kaitan di antara Liberty Statue dengan imigran tidak selalunya positif. Golongan Nativis (rakyat Amerika yang menentang penghijrahan pendatang) mengaitkan Liberty Statue dengan pendatang secara satira dalam bentuk kartun politik yang mengkritik ancaman pendatang asing terhadap kebebasan dan nilai-nilai asas Amerika.

Mereka menggambarkan monumen itu sebagai simbol negara yang dikepung oleh pencemaran, masalah penempatan, wa-bak berpenya-kit, se-rangan anar-kis, komunis, dan pelbagai lagi dakwaan subversif yang lain. Gambaran sebegitu kebanyakannya muncul pada majalah-majalah popular kelas pertengahan. Mereka muncul sebagai tindak balas terhadap peningkatan kapasiti pemprosesan imigran di New York atau berkait rapat dengan kempen politik tertentu.

Ketika stesen pemprosesan imigran baru diusulkan untuk dibuka di Pulau Bedloe pada tahun 1890, kartun dalam majalah Judge menggambarkan Liberty Statue sebagai “rumah penginapan pendatang asing masa depan.”

Menyuarakan kebimbangan terhadap imej patung Liberty yang sedang dinodai oleh pendatang baru, dan juga kebimbangan mengenai ancaman pendatang terhadap simbol kebebasan yang diwakilinya, kartun itu menunjukkan monumen itu mempunyai tangga kecemasan rumah yang dipenuhi dengan ampaian baju (seperti rumah pangsa yang biasa ditemui di New York).

Pada tahun yang sama, majalah Judge turut menerbitkan imej satira kartun Liberty Statue yang sedang mengangkat jubahnya agar tidak dicemari kotoran dari “kapal sampah Eropah” yang dilonggokkan memenuhi bahagian kakinya.

Simbol Semasa Pe-rang

Saat pepe-rangan banyak mengurangkan sambutan terhadap Liberty Statue sebagai simbop peluang ekonomi di Amerika Syarikat dan juga tuntutan hak antarabangsa untuk lelaki dan wanita. Pada waktu ini tanah air mereka harus dipertahankan, dan tugu itu mula dilihat oleh tentera yang berlayar keluar dari negara mereka sebagai simbol rumah kediaman mereka di mana mereka mungkin tidak akan kembali lagi.

Kisah mengenai persepsi Liberty Statue semasa Pe-rang Dunia Pertama pada abad kedua puluh menunjukkan bahawa imej tersebut menampakkan keperluan menjual bon pe-rang dan kerahan untuk mempertahankan Amerika Syarikat dan rakyatnya.  Anggota tentera dan mereka yang berkhidmat dan berjaya kembali akan tersentuh apabila melihat pemandangan Liberty Statue semasa mereka memasuki Pelabuhan New York setelah kembali dari pe-rang.

Monumen ini bukan sahaja menjadi simbol Amerika Syarikat sebagai rumah kediaman tetapi juga semakin banyak menimbulkan persepsi implikasi pe-rang kerana Liberty Statue sering dikaitkan dengan tentera.

Mungkin penggunaan Liberty Statue yang paling dramatik untuk membangkitkan tindak balas defensif dan patriotik adalah poster Liberty Loans 1918 yang direka oleh Joseph Pennell, ia memaparkan tugu Liberty Statue yang mus-nah di pelabuhan.

Tidak semua penggunaan patung Liberty semasa Pe-rang Dunia Pertama menggambarkan pe-rang secara ketenteraan. Terdapat beberapa poster kempen yang mendorong usaha memenangi pe-rang dilakukan dari tanahair sendiri.

Tugu Liberty Statue kekal sebagai simbol yang sangat kuat, merangkumi pelbagai makna dan disesuaikan setiap hari untuk mewakili idea-idea baru. Selepas peristiwa 9/11, penduduk New York sekali lagi menjadikan Liberty Statue sebagai simbol untuk menyatakan rasa kesedihan, ketakutan, dan kemarahan mereka terhadap ancaman pengga-nas.

RUJUKAN:

Auchincloss, Louis (May 12, 1986). “Liberty: Building on the Past”. New York.


Jenis-jenis Ujian Saringan

Seperti mana penyakit-penyakit lain, jangkitan HIV juga memerlukan penghidap menjalani ujian bagi mengesahkan dia menghidapi masalah tersebut.

Sedikit berbeza dengan penyakit-penyakit biasa, biasanya mereka yang memilih untuk menjalani ujian saringan HIV perlu melalui proses kaunseling bagi membantu mereka memahami proses dan juga sebagai persediaan mental bagi menghadapi proses mendapat keputusan. Proses ini dipanggil PreTest Counselling dan juga PostTest Counselling yang terbahagi kepada dua (2) iaitu jika didapati negative juga jika didapati positif.

Kenapa mereka yang memilih untuk menjalani ujian saringan HIV perlu melalui proses kaunseling? Kebiasaannya ujian saringan HIV adalah ujian yang sangat traumatik terutama kepada mereka yang berada di dalam kumpulan berisiko tinggi.

Bagi mempersiapkan mereka dengan apa jua keputusan ujian,
mereka perlu melalui proses kaunseling sebelum dan selepas ujian dibuat dengan tujuan :

1) Memberi gambaran tentang penyakit dan ujian yang bakal dilalui
2) Memberi pemahaman tentang apa makna keputusan ujian
3) Mendapat persetujuan
4) Sekiranya keputusan ujian adalah negative, proses kaunseling adalah untuk memberi pemahaman penuh tentang kesan jika dijangkiti juga sebagai motivasi bagi megubah cara hidup bagi meminimalkan mendapat jangkitan
5) Sekiranya keputusan adalah positif, penghidap akan didedahkan dengan tanggungjawab sebagai penghidap dalam mengawal jangkitan kepada orang lain juga pemahaman penuh tentang HIV dan AIDS.

KAUNSELING PRA UJIAN (25-30 minit)
# Proses semakan mengapa mereka menjalani ujian saringan dalam keadaan santai dan bersahaja
# Proses menyemak pengetahuan mereka tentang kondom, jangkitan bawaan seksual (STI) dan juga apa itu HIV dan AIDS sendiri. Beri maklumat tambahan sekiranya perlu.
# Proses menyemak dan menambah pengetahuan mereka tentang akibat melakukan aktiviti berisiko tinggi
# Menilai tahap risiko
# Menerangakan tentang ujian sarinagn and kesan dari keputusan ujian tersebut (negative dan positif)
# SEKIRANYA didapati positif, pasti mereka mendapat maklumat tentang perbezaan HIV dan AIDS. Penekanan perlu diberikan bahawa penghidap mampu untuk hidup lama sehingga lebih 10 tahun dan kebolehupayaan HAART juga kemungkinan penyembuhan pada masa akan dating. Di sini juga perlunya dibincangkan tentang system sokongan terutama dari keluarga
# SEKIRANYA keputusan ujian adalah negative, mereka perlu difahamkan tentang window period untuk ujian berasaskan antibody dan keperluan untuk melakukan ujian semula selepas empat (4) bulan bergantung pada penilaian risiko yang telah dilakukan awal tadi. Kaunselor juga perlu menerangkan keperluan mengubah gaya hidup bagi mengurangkan risiko mendapat jangkitan
# Mendapatkan kebenaran untuk menjalankan ujian saringan
# Memberikan tarikh ujian sekiranya perlu untuk datang kembali atau akan terus menjalani ujian saringan

PERTEMUAN PASCA UJIAN BAGI MENDEDAHKAN KEPUTUSAN POSITIF (HIV+)
# Mendedahkan keputusan ujian dengan nada yang lembut dan berempati
# Berikan ruang untuk mereka melepaskan apa jua emosi yang sedang mereka alami. Dalam kebanyakkan kes akan berlaku kerosakan eosi dan fizikal. Dan pada masa ini penghidap akan mula mengalami sindrom penafian seperti menidakkan keputusan ujian dan yang berbahaya adalah penerimaan berita tanpa sebarang respon
# Apabila penghidap sudah mulai tenang, terangkan akan segala bantuan dari segi perubatan, psikologi dan rujukan kepada doctor pakar

KAUNSELING PASCA UJIAN (KEPUTUSAN POSITIF)
# Menerangkan perbezaan antara HIV dan AIDS secara terpeinci
# Penekanan akan kepentingan melihat dari sudut positif pada kehidupan bagi menjamin kelangsungan masa hadapan (pekerjaan, pengajian, keluarga, isteri/suami/anak, kawan-kawan)
# Penekanan untuk mengambil makanan sihat dan seimbang
# Penekanan untuk melakukan senaman yang tidak melampau
# Menjaga tahap imun tubuh seperti tidak merokok, meminum minuman beralkohol, menggunakan sebarang jenis dadah dan juga mengawal tekanan
# Menerangkan kepentingan mengurangkan atau menghentikan terus aktiviti berisiko tinggi bagi mengelakkan berlaku jangkitan kepada orang lain
# Menggalakkan mereka supaya terus hidup normal
# Menerangkan langkah mengelakkan jika berlaku luka, tumpahan darah.
# Menerangkan keperluan merawat sebarang jangkitan secara cepat dan betul. Maklumat berkenaan jangkitan oportunistik dan keseriusan jangkitan begini
# Menerangkan akan penelitian khusus kepada tuberculosis (tibi) serta menggalakkan melakukan ujian saringan Tuberculosis juga penyakit-penyakit oportunistik lain.
# Menerangkan akan perkembangan regim ubat-ubatan HAART
# Membina satu (1) jaringan sokongan sama ada keluarga atau teman rapat. Penghidap digalakkan membawa mereka yang berada di dalam system sokongan ini menyertai sessi kaunseling.
# Menerangkan hak mereka sebagai penghidap dalam soal kerahsiaan status penyakit mereka.
# Menerangkan kepentingan sessi kaunseling
# Memberi tarikh temujanji untuk rawatan selanjutnya

KAUNSELING PASCA UJIAN (KEPUTUSAN NEGATIF)
# Mendedahkan keputusan ujian saringan
# Memberi ruang untuk melepas kelegaan
# Menilai semula sama ada mereka berada di dalam window period – jangkamasa 3 – 6 bulan di mana ujian berdasarkan antibody tersebut tidak konklusif. SEKIRANYA ada kemungkinan begini, aturkan ujian ulangan kira-kira 3 – 4 bulan dari tarikh sekarang dan menggalakan supaya meninggalkan sebarang aktiviti berisiko tinggi
# Menilai semula tahap pengetahuan dan kesedaran
# Menekankan maklumat pengurangan risiko jangkitan
# Membincangkan akan perubahan gaya hidup


Jepun Pernah Ada 4 Perdana Menteri Dalam 1 Penggal

Malaysia bukanlah satu-satunya negara yang tukar kerajaan 3 kali dalam masa 3 tahun, dalam penggal yang sama. Itali pernah (3 kerajaan sejak 2018). Jepun pernah (4 kerajaan dari 1993-96). Malah jalan cerita Malaysia 2018-21 ada banyak persamaan dengan Jepun semasa 1993-96.

Dalam PRU tahun 1993, Parti Demokratik Liberal (LDP) yang telah memerintah Jepun selama 38 tahun (sejak 1955) hanya dapat 223 daripada 511 kerusi Dewan Perwakilan. Walaupun LDP masih parti terbesar, ia gagal meraih majoriti yang diperlukan untuk membentuk kerajaan iaitu 256.

Punca LDP hilang majoriti ialah krisis dalaman yang melanda partinya pada 2-3 tahun sebelum PRU. Skandal rasuah menghakis keyakinan rakyat terhadap LDP, percakaran antara faksi PM Kiichi Miyazawa dan Setiausaha Agung LDP Ichiro Ozawa juga memecahkan parti.

Ozawa dan beberapa orang besar LDP keluar parti dan menubuhkan parti baharu. Ozawa dan Tsutomu Hata mengasaskan Shinseito (Renewal Party). Morihiro Hosokawa mengasaskan New Party. Masayoshi Takemura mengasaskan Sakigake. Maka undi LDP beralih ke parti-parti baharu ini.

Hasil daripada pujukan Ozawa, semua parti selain LDP & Komunis bergabung menjadi kerajaan. Shinseito ada 55 kerusi, gabung dengan Sosialis (70), Komeito (51), New Party (35), Sosialis Demokratik (15), Sakigake (13), Demokratik Sosialis (4), beberapa MP bebas, dapatlah majoriti.

Hosokawa dari New Party dinamakan sebagai PM bagi kerajaan Pakatan 7 Parti ini. Namun Shinseito yang paling berkuasa. Hata yang merupakan presiden Shinseito menjawat TPM dan Menteri Luar.

Ahli Shinseito juga pegang portfolio Menteri Kewangan, Perdagangan, Pertahanan, Pertanian. Semua jawatan strategik dan sedap. Tak boleh buat apa, sebab Ozawa yang jadi broker.

Apa pun, rakyat Jepun excited dengan Jepun Baharu. PM pun muda, berumur 55, paling muda sejak Kakuei Tanaka yang jadi PM pada 1972 semasa umur 54. Approval rating Hosokawa mencecah 70%, tertinggi dalam sejarah Jepun. Semua orang optimis Jepun akan berubah ke arah lebih baik.

Namun tak lama kemudian, kerajaan ini nampak lemah dan indecisive. Banyak sangat parti dalam gabungan, semua nak tunjuk kepala. Hosokawa yang muda dan idealis tak mampu lawan Ozawa yang jauh lebih licik. Selepas 8 bulan, approval rating kerajaan Hosokawa jatuh ke 40%.

Hosokawa letak jawatan. TPM Hata naik jadi PM. Sasaran Ozawa seterusnya ialah Sosialis. Selain perbezaan ideologi, Sosialis juga ada lebih banyak kerusi berbanding Shinseito, menggugat dominasi Shinseito. Jadi Ozawa & Hata plan nak buat langkah tendang Sosialis keluar kerajaan.

Sosialis dapat tahu dan bertindak lebih awal. Sosialis pergi dekat LDP, mencadangkan penubuhan gabungan baharu yang memiliki majoriti.

LDP dalam dilema. Sosialis adalah musuh LDP selama 40 tahun yang lepas. LDP kerajaan, Sosialis pembangkang. Tapi disebabkan rindu nak jadi kerajaan semula, LDP setuju bergabung dengan Sosialis untuk jatuhkan kerajaan Hata.

Sosialis (dan juga Sakigake) keluar Pakatan 7 Parti. Dengan itu, kerajaan Hata jatuh selepas berkuasa 2 bulan saja, digantikan dengan kerajaan gabungan Sosialis-LDP-Sakigake. Ketua Sosialis, Tomiichi Murayama dinamakan sebagai PM.

Ketua LDP, Yohei Kono dinamakan sebagai TPM, sebelum digantikan dengan Ryutaro Hashimoto yang menggantikan Kono sebagai presiden LDP.

Tapi kerajaan ini pun sama bermasalah. Pertama, LDP dan Sosialis memang tak sehaluan. Kedua, LDP sebagai parti yang mempunyai lebih banyak kerusi tak suka tunduk kepada Sosialis. Jadi benda yang sama berlaku: indecision, infighting.

Murayama dapat bertahan 18 bulan. Selepas Murayama letak jawatan, Hashimoto dapat sokongan majoriti untuk jadi PM ke-4 dalam masa 3 tahun. Undi sekali dapat 4 PM, dapat balik LDP pulak.

LDP kembali memegang tampuk kerajaan tanpa melalui PRU. Selepas 9 bulan, LDP membubarkan Dewan Perwakilan, mengadakan PRU pada Oktober 1996 dengan harapan untuk dapat kembali majoriti.

Namun sekali lagi, LDP tak dapat majoriti dan memerlukan sokongan parti lain untuk menubuhkan kerajaan. Walaupun kerusi bertambah, peratusan undi kepada LDP merosot, menunjukkan ramai orang kecewa (disillusioned) dengan LDP yang sanggup bekerjasama dengan Sosialis.

Sosialis langsung terkubur dan berpecah kepada beberapa parti baharu termasuk Parti Demokratik (DPJ).

Terlalu awal kembali berkuasa juga membuat LDP terlepas peluang untuk melakukan reform dalaman. Masalah politik wang dan “warlord” yang sekian lama membelenggu LDP tak sempat dibersihkan.

Masalah-masalah dalaman itu menyebabkan LDP sekali lagi jatuh dalam PRU 2009. Kali ini kalah real dalam PRU, hampir kena wiped out. Tapi disebabkan DPJ yang menggantikan LDP lagi bengap, maka LDP bangkit sekali lagi dalam PRU 2012 di bawah kepimpinan Shinzo Abe.

Pergelutan politik 1993-1996 merupakan titik tolak sejarah yang menandakan Jepun mula hilang daya saingnya. Ia adalah punca Jepun diatasi oleh China dan dikejar rapat oleh Korea pada hari ini.

Kerajaan yang bertukar-tukar, dasar yang berubah-ubah membuat ekonomi Jepun makin mencorot, lebih-lebih lagi waktu tu Jepun tengah mengalami krisis “asset price bubble crash”. Indeks pasaran saham Nikkei-225 menjunam dari 38,915 pada 1989 kepada 12,879 pada 1998, merosot 67%.

Satu demi satu syarikat Jepun bankrap. Apabila syarikat bankrap, ramai hilang kerja. Apabila ramai hilang kerja, pendapatan kurang, perbelanjaan pun kurang. Apabila perbelanjaan kurang, syarikat rugi, seterusnya bankrap. Jadi vicious cycle.

Pertumbuhan ekonomi ada hubungan langsung dengan kestabilan politik. Nak satu dasar ekonomi memberi hasil memakan masa, paling kurang pun 4-5 tahun. Kalau politik tak stabil, kerajaan bertukar setiap 2-3 tahun, dasar berubah-ubah, memang lah ekonomi ke laut.

Jadi, “what’s wrong” dengan model gabungan kerajaan Jepun 1993-1996 yang membuat ia jadi tak stabil?

Pertama, ideologi parti komponen gabungan berbeza. Dalam gabungan Hosokawa ada parti berhaluan kiri (Sosialis, Sosialis Demokratik) dan juga kanan (Shinseito, New Party, Sakigake). Gabungan Sosialis-LDP pun satu kiri satu kanan.

Ini bermasalah. Ambil contoh dasar ekonomi, “kiri” akan mahukan cukai yang lebih tinggi ke atas bisnes dan utamakan kebajikan orang ramai. “Kanan” pula mahukan cukai lebih rendah ke atas bisnes. Macam mana kerajaan nak berfungsi kalau ahli kerajaan sendiri pun tak sekepala.

Kedua, walaupun gabungan terdiri daripada parti-parti yang sama ideologi, ia tetap tak akan stabil kalau wujud “power parity”, iaitu keadaan di mana parti komponen mempunyai kekuatan yang setara.

Macam Sosialis dan Shinseito, satu ada 70 kerusi, satu 55 kerusi. Dua-dua sama kuat. Apabila sama kuat, maka akan berlaku persaingan kuasa. Dalam kes gabungan Sosialis-LDP pula, Sosialis yang lebih lemah tak mampu kawal LDP yang lebih kuat.

Jadi model gabungan hanya akan stabil apabila (1) parti-parti dalam gabungan sehaluan dari segi ideologi, dan pada masa yang sama (2) wujud satu parti yang cukup dominan sehingga parti rakannya tak terfikir nak merebut kuasa dengannya.

Eventually, semasa 1998-2009 dan sejak 2012, LDP menubuhkan gabungan dengan Komeito yang berhaluan tengah-kanan (hampir dengan LDP tapi voter base tak sama) dan lebih lemah (menjadi junior partner kepada LDP).

Dua parti saling melengkapi bukan menyaingi. Dengan itu, satu formula kestabilan berjaya dijumpai.

Di zaman Shinzo Abe (2012-2020), LDP-Komeito berjaya melaksanakan banyak dasar yang swift dan decisive dengan ada majoriti yang kukuh. Itu membolehkan Jepun beransur pulih sejak 2012, walaupun belum pulih sepenuhnya.

Jadi, inilah punca krisis sebenar negara kita: kegagalan untuk mewujudkan gabungan politik yang kukuh. Selagi tak jumpa formula gabungan yang sesuai, buat lah berapa kali PRU, gantikan lah semua orang tua dengan orang muda pun, politik negara tak akan stabil.


Apa Yang Kita Boleh Belajar Dari Filem Lagi-Lagi Senario?

Mesti ramai yang suka tengok filem Lagi-Lagi Senario kan? Aku pun tengok banyak kali.

Tapi untuk kali ini ada benda aku belajar daripada filem tu terutamanya bisnes. Kalau nak tahu ianya dibuat berlandaskan krisis kewangan 1997.

Jadi apa yang kita boleh belajar dari filem itu?

1. Downgrade kerja

Wahid asalnya adalah pelayan sebuah restoran eksklusif tapi telah diberhentikan kerja. Dengan pengalaman yang ada dia cuba mohon kerja sama tapi tak dapat sebab krisis kewangan dunia. Jadi dia bekerja sebagai sesumpah, itu pun kena pecat.

Selepas itu dia dapat bekerja di Warung Azlee. Ramai yang anggap kerja warung ini gaji kecil tapi Saiful membuktikan sebaliknya.

Dia hanyalah seorang penebar roti canai tapi mampu membeli barangan mewah yang terdapat dalam rumahnya. Bak kata Wahid, luar setinggan dalam kondo.

Dalam satu babak tu aku tengok Azlee menghulurkan RM50 kepada Majid sebagai gaji sehari. RM50 ketika era 1997-1998, itu adalah jumlah yang besar.

Bak kata sesetengah orang, RM50 penuh 1 troli. Jadi tak mustahil gaji Saiful masa itu boleh cecah RM1000 sebulan.

2. Monopoli

Warung Azlee sudah bertahun-tahun memonopoli perniagaan roti canai kerana tiada persaingan.

Ianya bikin Warung Azlee mengabaikan aspek promosi dan persembahan kerana mereka yakin pelanggan akan tetap kembali.

Kehadiran Kafe Mazlan selepas itu buat Warung Azlee semakin tergugat. Kafe Mazlan hadir dengan konsep yang agak moden dan penggunaan warna ceria. Di sini, kita akan lihat wujud persaingan dan monopoli berjaya dipecahkan.

3. Perpindahan pekerja

Penghijrahan Saiful ke Kafe Mazlan dianggap sebagai pengkhianatan. Tapi dalam alam pekerjaan ini adalah lumrah biasa kerana pekerja akan lebih terpikat dengan tawaran menarik.

Contoh mudah adalah ketika perpindahan Mat Yo dari Kelantan ke JDT. Mungkin ada yang beranggapan itu adalah pengkhianatan. Tapi benda mudah, siapa yang mampu beri tawaran menarik, ia akan jadi pilihan.

4. Tranformasi warung

Sebelum ini Warung Azlee tidak mengambil pusing tentang persembahan kedai sehinggalah kehadiran Kafe Mazlan.

Jadi Azlee dan Wahid berusaha mengubah warung menjadi lebih moden tapi masih mengekalkan elemen-elemen tradisional.

Perkara sama juga turut dilakukan oleh kumpulan thrash metal iaitu Metallica. Mereka telah mengambil keputusan untuk memotong rambut dan mengubah muzik ke arah lebih blues.

Benda ni buat peminat lama rasa terasing tapi mereka berjaya mendapatkan peminat baru.

Dalam bisnes, penting untuk kita ikut arus semasa agar tidak ketinggalan dan kurang relevan.

Seperti hari ini semua jenis bisnes perlu mengadaptasi dengan digital kerana kurangnya pergerakan manusia keluar dari rumah. Tak nak berubah, anda akan karam.

5. Hard time create strong man

Waktu sukar telah buat Wahid beradaptasi dengan mencuba menjadi seorang penebar roti canai.

Bermula dengan menebar baju di bilik air, Wahid mengambil risiko dengan menebar roti canai pula. Ianya berjaya dan bikin Warung Azlee kembali laris.

Perkara sama juga terjadi kepada CNN dan Burger King kerana kedua-duanya ditubuhkan ketika dunia dilanda kemelesetan ekonomi.

Apabila mereka mampu beradaptasi ketika waktu sukar, nescaya mereka mampu bertahan untuk tahun-tahun mendatang.

6. Cipta hubungan baik antara majikan dan pekerja

Azlee sebagai majikan tidak meletakkan gap yang terlalu jauh antara dirinya dengan pekerja. Dalam filem itu, Azlee sama-sama bekerja sebagai pembancuh air. Malah, ianya juga tidak mengurangkan langsung hormat pekerja pada dirinya.

Dekat sini kita dapat lihat, pekerja akan rasa lebih dihargai apabila majikan sama-sama mereka bekerja dalam satu pasukan. Cadangan Yasin yang mahukan Wahid diambil sebagai pekerja diterima baik oleh Azlee.

Kesimpulannya, perniagaan yang berjaya itu perlukan majikan dan pekerja sama-sama bangunkan syarikat. Bak kata Sun Tzu:

Syarat pertama untuk menjadi syarikat yang berjaya ialah majikan dan pekerja mestilah sehati sejiwa serta bersatu teguh.


Pemain Bola Sepak Muslim Pada Bulan Ramadan

Bulan Ramadan merupakan bulan yang paling dinantikan umat Islam saban tahun. Inilah bulan di mana pahala amalan kebaikan ditambah berkali ganda, pintu syurga dibuka seluas-luasnya dan pintu neraka ditutup serapat-rapatnya serta syaitan dirantai. Namun bagi para atlet terutama pemain bola sepak, ia merupakan tempoh yang mencabar lebih-lebih lagi yang terlibat dengan kejohanan besar seperti Piala Dunia 2018 di Rusia. Bagaimana mereka ini mengendalikan situasi sebegini?

Umum sedia maklum berpuasa pada bulan Ramadan merupakan salah satu daripada lima Rukun Islam. Dan pemain seperti umat Islam lain perlu menahan diri dari makan dan minum serta perkara-perkara yang membatalkan puasa. Malah puasa mempunyai banyak hikmah seperti mengurangkan sifat keras hati, melahirkan rasa insan dan prihatin sesama manusia serta meningkatkan ketaqwaan kepada-Nya. Bagaimanapun agama turut memberi keringanan kepada penganutnya dalam soal puasa sekiranya membabitkan isu seperti musafir, haid, nifas atau ibu mengandung.

Bagi yang bermain di negara-negara Islam, ini tidaklah menjadi isu tetapi berbeza pula bagi yang berpuasa di negara asing. Ini ditambah pula dengan kurangnya pemahaman sesetengah pengurus dan jurulatih yang mempersoal tindakan sesetengah pemain berlatih dan bermain dalam keadaan berpuasa. Contohnya pada tahun 2009 semasa pengurus Manchester United, Jose Mourinho yang ketika itu menguruskan pasukan Inter Milan, beliau mengeluarkan Sulley Ali Muntari selepas setengah jam bermain semasa mereka seri dengan Bari. Alasan Mourinho berbuat demikian ialah Muntari dikatakan tidak lagi bertenaga selepas berpuasa. Kenyataan tersebut dikecam ramai pihak termasuk Pengerusi Persatuan Komuniti Islam Itali, Mohamaed Nour Dachan dan pelatih peribadi pemain itu sendiri, Stefano Tirelli. Mourinho kemudian membetulkan kenyataannya dengan berkata, “Keputusan Muntari tidak patut dikritik kerana ia membabitkan soal agama dan akidah. Ini bermakna saya menerimanya. Saya tak pernah kata Muntari seharusnya melupakan agamanya dan berlatih.”

Bagi pemain-pemain yang mempunyai perwatakan warak seperti Muhamad Salah (Liverpool) dan bekas penyerang Sevilla, Freddie Kanoute, ia tidaklah menjadi satu masalah pun. Kanoute yang sudah bersara menceritakan setiap kali tibanya bulan Ramadan, rakan-rakan sepasukannya akan mengajukan pelbagai soalan tentang puasa. Beliau berkata, “Mereka merasa ingin tahu. Mereka tertanya-tanya mengapa saya tidak makan dan bertanya semua soalan ini tetapi kita kena jawab soalan mereka. Ia sebenarnya amat baik kerana mereka mengetahui tentang Islam dan kita boleh berbincang mengenainya. Mereka nampak saya bersolat di bilik persalinan, saya tak pernah fikir cara orang memandang saya. Saya berkelakuan seperti biasa dan itu cara saya. Islam membantu saya untuk menggapai cara ini, jadi ia normal. Inilah laluan yang diambil yang membawa kepada ketenangan, memikirkan tempat tinggal kita dan mencintai jiran tetangga kita. Ianya pelik bila saya dengar tentang semua gejala keganasan kerana itu berlawanan dengan kefahaman saya terhadap Islam.”

Sementara bagi para pemain seperti Mesut Ozil, Sami Khedira, Nicolas Anelka dan Marouane Chamakh pula, mereka pula mencari jalan kompromi. Bagi bekas penyerang Bordeaux dan Arsenal Chamakh, beliau tidak mempunyai masalah berpuasa pada bulan mulia itu. Chamakh menceritakan, “Saya tiada masalah berpuasa pada bulan Ramadan kerana itu sudah jadi norma. Pada hari sebelum perlawanan dan hari perlawanan, saya tidak berpuasa tetapi saya akan cuba gantikan puasa yang saya tinggalkan itu pada hari-hari berikutnya.”

Ada juga mengakui bermain pada bulan Ramadan amat mencabar berdasarkan pengalaman bekas pemain sayap Watford dan Fulham, Hameur Bouazza. Bagaimanapun, beliau menambah, “Saya bangga jadi seorang Muslim. Saya tidak kata bermain bola sepak dalam keadaan berpuasa itu senang. Ramadan memang sukar dan saya cuba lakukan yang terbaik pada setiap masa. Allah sentiasa ada untuk membantu kita, kita percaya kepada Dia dan Dia percaya kepada kita. Kita hanya perlu berdoa dan percaya kepada-Nya.”

Walau bagaimanapun, isu sebegini masih lagi menimbulkan konflik antara pemain dengan jurulatih. Misalnya pada tahun 2012 semasa temasya Sukan Olimpik berlangsung di London, majoriti pemain beragama Islam memberitahu jurulatih mereka tidak mahu mereka berpuasa. Dan pada tahun 2014, jurulatih pasukan Les Bleus Didier Deschamps menyifatkan topik sebegini topik yang sensitif. Sempena kempen Piala Dunia kali ini, jurucakap pasukan Perancis menganggap isu puasa satu perkara peribadi membabitkan bintang-bintang seperti Paul Pogba (Manchester United) dan N’Golo Kante (Chelsea).

Pelbagai kajian perubatan sudah dijalankan untuk mengkaji kesan puasa kepada prestasi atlet. Sesetengah kajian menyifatkan puasa boleh memberi kesan kepada pengambilan nutrien, kekurangan air dalam badan, kurang masa tidur dan mudah letih. Tetapi kebanyakan kajian yang dilakukan tidak bersifat konklusif dan komprehensif kerana ada yang bersifat bertentangan antara satu sama lain. Bagi sesetengah pemain, mereka menyifatkan puasa memberi faedah kepada kesihatan mereka. Bekas bek tengah Arsenal dan Manchester City, Kolo Toure menyifatkan puasa membuang toksin dalam badan sekaligus menjadikan beliau lebih kuat selepas Ramadan. Sementara bekas jurulatih penjaga gol Mesir, Zak Abdel menceritakan Mohamed Aboutrika mempunyai kekuatan mental yang hebat di mana beliau bermain baik semasa berpuasa.

Bagi doktor residen program pagi ITV This Morning, Dr Ranj Singh, beliau mempunyai beberapa tips bagi membantu individu yang terus aktif bermain atau berlatih pada bulan Ramadan walaupun semasa berpuasa:

SUMBER


Perihal Sebenar Gumiho Dalam Drama-Drama Korea

Sekarang ini, peminat drama Korea menjadi penasaran dengan drama terbaru terbitan tvN My Roommate Is A Gumiho yang menampilkan Jang Ki-yong sebagai gumiho (musang berekor sembilan). Selain Ki-yong, satu lagi drama popular tvN iaitu Tale of the Nine Tailed (2020) dengam Lee Dong-wook memegang peranan sebagai makhluk itu. Di sebalik imej romantis yang ditampilkan dua protagonis itu, hakikatnya gumiho atau kumiho berbeza mengikut cerita rakyat Korea.

Tidak ramai tahu kisah gumiho ini serupa dengan mitologi kitsune (Jepun) dan huli jing (China). Kebanyakan mitos ini berkongsi konsep yang sama iaitu mempunyai usia yang panjang, mampu mengumpul tenaga dan berupaya mengubah pelbagai bentuk termasuk sebagai manusia. Tetapi tidak seperti huli jing dan kitsune yang mempunyai pertimbangan moral yang rumit, gumiho digambarkan sebagai makhluk jahat yang suka mema.ma.h daging manusia.

Bagaimanapun, tidak diketahui bila gumiho digambarkan sebagai makhluk buas mengikut cerita rakyat Korea. Ada percaya gambaran buas gumiho dipercayai dikaitkan dengan pendudukan Jepun di Semenanjung Korea dari 1910 hingga 1945. Tetapi ada juga percaya ia sebenarnya sudah bermula semasa Dinasti Koryo.

Begitupun, ada cendekiawan percaya terdapat dua pandangan berbeza tentang gumiho. Mereka merujuk kepada Taiping Guangji, sebuah koleksi dokumen tentang pelbagai cerita semasa Dinasti Song yang diterbitkan pada abad ke-10. Dalam dokumen tersebut, kerajaan Silla dikatakan mengangkat kumiho sebagai makhluk suci dan ajaib.

Yang pasti, disebabkan keinginannya memakan daging atau hati manusia, gumiho akan menyamar sebagai manusia dan menggoda mangsanya sehingga mereka terperangkap. Kadang-kadang kumiho turut dijumpai di kawasan perkuburan di mana ia akan menggali kubur dan makan ma.ya.t yang baru dikebumikan. Ia dibuat bukan sebab suka-suka tetapi demi mengekalkan pelbagai kelebihannya.

Semasa menggoda manusia, kumiho turut terdedah kepada manusia yang mencuri atau mengambil yeowoo guseul (manik rubah). Mengikut mitologi Korea, yeowoo guseul dikatakan mengandungi pengetahuan luas dan sesiapa yang berjaya mengambilnya akan mendapat pelbagai pengetahuan. Yeowoo guseul ini kadang-kadang menjadi premis beberapa drama Korea seperti My Roommate Is A Gumiho.

Walaupun gumiho mempunyai pelbagai kelebihan yang dicemburui ramai, hakikatnya dalam sesetengah cerita, ia juga kepingin bergelar manusia. Mengikut kepercayaan Buddha, gumiho boleh bertukar menjadi manusia dan membuang keinginan jahatnya. Terdapat pelbagai cara gumiho berubah menjadi manusia:

Disebabkan gambaran negatif tentang gumiho, pada awalnya ia digambarkan sebagai raksasa seperti filem seram The Fox with Nine Tails atau figura tragis macam Ji-ah (Jamie Chung) dalam Lovecraft Country. Tetapi bersesuaian dengan perubahan masa, imej gumiho diubah mengikut genre drama Korea yang disiarkan kepada khalayak awam.

Misalnya dalam Tale of the Nine Tailed, Lee Yeon (Dong-wook) digambarkan sebagai adiwira yang mengha.pu.skan makhluk ghaib jahat yang mengan.ca.m dunia manusia. Premis sama turut digunakan dalam drama KBS, Forbidden Love di mana wujud satu puak gumiho yang berperanan sebagai penjaga keamanan dan memelihara keseimbangan dunia manusia-musang.

Gumiho juga tidak lagi digambarkan secara negatif dengan pelakon-pelakon lelaki kacak dipilih pihak produksi untuk menggalas peranan gumiho. Kebiasaannya, mereka menggalas peranan sebagai gumiho yang bersikap romantis seperti Shin Woo-yeo (Ki-yong) dalam My Roommate Is A Gumiho. Keputusan kreatif sebegini mungkin lari daripada kisah rakyat Korea sebelum ini.

Tetapi dengan perubahan sebegini, ia mendorong penonton terutama warga Korea mengenali sejarah Korea dengan lebih mendalam. Dan ini dinyatakan oleh produksi Tale of the Nine Tailed semasa drama itu disiarkan pada tahun lepas.

Perubahan kreatif yang dibuat mereka dengan memodenkan elemen cerita rakyat Korea dalam drama berkenaan membuatkan cerita-cerita rakyat sebelum ini kelihatan segar. Antara contoh perubahan ialah samdochun (sempadan dunia manusia/alam ghaib) ditukar kepada Pejabat Imigresen Alam Ghaib dengan penjaganya yang digambarkan sebagai pegawai moden dan bukan hantu mengikut cerita rakyat.

Agaknya kalau cerita-cerita rakyat negara diletakkan dalam latar moden seperti dilakukan oleh produksi-produksi drama Korea hari ini, mesti seronok, kan?

RUJUKAN:

Sister, Fox. (2015). Monster of the Week: Kumiho. The Supernatural Fox Sisters.com. Diambil dari https://thesupernaturalfoxsisters.com/2015/06/03/monster-of-the-week-kumiho/

K, J. (2020). 3 Ways “Tale Of The Nine-Tailed” Puts A Unique Twist On Traditional Stories. Soompi. Diambil dari https://www.soompi.com/article/1431185wpp/3-ways-tale-of-the-nine-tailed-puts-a-unique-twist-on-traditional-stories


Abrahah: Tentera Bergajah Yang Dalam Perjalanan Menghancurkan Kaabah

Peristiwa serangan tentera bergajah yang berlaku pada Tahun Gajah 570 M (mengikut sumber Islam) sudah diketahui meluas oleh majoriti umat Islam, khususnya pada tahun tersebut juga, lahirlah seorang utusan Allah swt yang terakhir iaitu Nabi Muhammad saw.

Abrahah al-Asyram (Si Wajah Terbelah) merupakan salah seorang gabenor yang mewakili Raja Kaleb (Pemerintah Kerajaan Aksum di Habsyah) menguasai wilayah Yaman yang berpusat di kota Sana’a. Pada waktu ini, jajahan kerajaan Aksum meliputi wilayah Aksum, Adulis, Wiqro (Afrika) dan Najran, Sana’a, Zafar, Aden, Marib, Shibam, Qana, Samham (Arab). Sumber lain pula menyatakan yang Abrahah menghadapi beberapa siri peperangan dengan kerajaan Aksum setelah beliau merampas kuasa di Yaman. Setelah kemenangannya, beliau menjadi raja yang merdeka dengan gelaran Raja Abrahah al-Asyram.

Abrahah juga mempunyai misi besar untuk membangunkan geoekonomi wilayah Yaman dengan menciptakan bandar perdagangan yang besar di selatan Semenanjung Arab yang menghubungkannya dengan wilayah Syam yang berada di utara. Agama rasmi di kota Sana’a, Yaman pada waktu ini adalah agama Kristian sepertimana agama yang diamalkan oleh kerajaan Aksum di Habsyah (Ethiopia).

Tetapi untuk membangunkan misinya ini, Abrahah perlu menghapuskan penghalang utamanya, iaitu kota Mekah. Ada dua sebab mengapa Abrahah ingin menyapu habis kota Mekah dari bumi Arab. Pertama, kerana kedudukan kota Mekah yang berada di tengah-tengah Semenanjung Arab ia tidak langsung menjadi sebagai sebuah tempat persinggahan rasmi para kafilah dagang dari Syam. Kedua pula, di kota Mekah wujud sebuah binaan yang digunakan oleh masyarakat Arab pada waktu tersebut untuk beribadah iaitu Kaabah. Selain masyarakat kota Mekah dah disekitarnya, masyarakat Syam juga datang ke Mekah untuk beribadah di Kaabah. Dua hal ini memaksa Abrahah untuk melakukan dua hal, iaitu pertama membina sebuah gereja bernama al-Qullays di kota Sana’a (560 M). Kaedah ini digunakan oleh Abrahah untuk menciptakan sebuah simbol ibadah untuk menarik para penziarah dan kafilah dagang datang ke kota Sana’a tanpa perlu bermukim di kota Mekah. Abrahah menghantar utusannya ke empayar Rom Timur dan kerajaan Aksum untuk meminta bantuan menghantarkan bahan bekalan seperti emas, mozaik dan tenaga pekerja yang mahir dalam projek membina Gereja al-Qullays.

Gereja yang dibina oleh Abrahah dibina dengan sangat megah, dihiasai dengan pelbagai perhiasan sehinggakan Abrahah merasa, gereja indah miliknya mampu menyaingi binaan Kaabah.

Tetapi hasilnya tetap nihil. Impiannya menyimpang jauh seperti yang diharapkan. Tiada sesiapa yang berhasrat ingin mengunjungi gereja miliknya apatah lagi untuk memuji hasil jerih payah usahanya untuk membangunkan wajah kota Sanaa. Tatkala kota Yaman yang dihiasai dengan gereja indah sepi tanpa pengunjung, kota Mekah semakin sesak dipenuhi oleh manusia. Abrahah semakin dirasuki dengan hasad dengki. Beliau wajib melakukan langkah terakhirnya iaitu menakluk kota Mekah dan menghancurkan Kaabah buat selama-lamanya.

“Daun-daun yang dimakan ulat..”.

Maka, berlakulah sebuah peristiwa gempuran pasukan bergajah Abrahah menuju ke kota Mekah. Dan kisah ini berakhir dengan tragis yang dimana pasukan tentera bergajah pimpinan Abrahah dihancurkan oleh sekumpulan burung Ababil yang membawa batu dari neraka. Niat buruk Abrahah dilenyapkan oleh Allah swt tanpa jejak. Peristiwa ini diwahyukan Allah swt di dalam Quran, Surah al-Fil (Gajah).

Baik, daripada kisah ringkas di atas, kita sudah tahu bagaimana ia dikenali sebagai Tahun Gajah, mengapa Abrahah ingin menghancurkan Kaabah dan bagaimana pengakhiran riwayat hidup Abrahah. Tetapi bagaimana pula maklumat penting yang kita lewatkan tanpa sedar? Jalur apakah yang digunakan oleh Abrahah dan tentera bergajahnya menuju ke kota Mekah? Mengapa kita ingin mencari tahu jalur ini sedangkan ia tidak penting? Tidak, ia memang penting. Penemuan jalur dan jejak sejarah laluan yang digunakan oleh Abrahah mampu membuktikan lagi kebenaran kisah yang sudah dinyatakan di dalam kitab suci agama Islam, Quran. Kitab yang mengisahkan sebuah peristiwa yang berlaku sebelum kelahiran Nabi Muhammad saw. Bukan sebuah kitab karangan manusia, tetapi wahyu Allah swt.

Pada tahun 2014 yang lalu, sekumpulan penyelidik geologi dari Universiti Raja Saud menemukan beberapa rekod penting berkaitan jalur yang digunakan oleh Abrahah dari kota Yaman menuju ke kota Mekah.

1. Gabenor Abrahah memimpin pasukan tenteranya keluar daripada kota Sana’a, Yaman ke arah utara menuju ke Najran lalu menuju ke timur Asir.

2. Dari wilayah Asir, Abrahah menyambung perjalanan bersama pasukannya menuju ke timur Baha.

3. Setelah mencapai wilayah Baha, Abrahah tanpa lengah membawa pasukannya menuju ke kota Mekah.

Tiga jalur utama ini dikemukakan setelah ahli geologi tersebut menemui beberapa buah petunjuk penting iaitu inskripsi catatan lukisan gajah pada batu-batuan di sekitar gunung al-Qahr (Najran), penemuan perigi lama di daerah Hafaer (timur Asir) dan jalan berbatu yang tersusun kemas berhampiran Kara di daerah Aqeeq (negeri Baha). Pembaca boleh merujuk jalur yang digunakan oleh Abrahah pada gambar peta dibawah.

Ketua yang memimpin ekspedisi penyelidikan ini, Mohamed al-Amry menyatakan, mereka telah menemui beberapa buah jalur jalan berbatu di daerah Tathlih dan Baha. Selain itu, bukti ini dikukuhkan dengan penemuan tulisan Humairiya yang menyebutkan tentang sepasukan gajah. Selain digunakan sebagai jalan utama untuk para pedagang, selalunya jalan berbatu seperti ini dibina oleh sesebuah kerajaan untuk memudahkan perjalanan pasukan tenteranya menempuhi pelbagai daerah lain dalam waktu yang singkat.

Dengan penemuan ini, ia secara tidak langsung mampu mengukuhkan lagi kebenaran kisah yang disampaikan dari Quran.

Wallahu’alam.

RUJUKAN:

1. History of at-Tabari, Vol. 5, Holders of Power After Ardashir bin Babak oleh At-Tabari.

2. Sacred Precincts: The Religious Architecture of Non-muslim Communities Across the Islamic World (Arts and Archaeology of the Islamic World) oleh Mohammad Gharipour.

3. Trans-arabian routes of the pre-Islamic period oleh Daniel D.Potts (1985-1986).

4. Saudis retrace route of Abraha’s army that came to destroy Kaaba, Arab News, 2014.


Collateral Beauty (2016) : Tentang Cinta, Masa & Ajal

Collateral Beauty
merupakan sebuah filem bergenre drama yang ditayangkan pada tahun 2016. Filem
ini dilakonkan oleh pelakon-pelakon hebat Hollywood iaitu Helen Mirren, Keira
Knightley, Will Smith, Edward Norton dan Kate Winslet. Namun begitu, ‘rating’
yang diterima Collateral Beauty agak rendah selain kritikan dari pelbagai
pihak.

Collateral Beauty mengisahkan Howard (Will Smith) yang tidak dapat menerima kehilangan anak perempuannya, yang meninggal dunia akibat kanser pada usia 6 tahun. Emosi Howard yang terjejas teruk turut menjejaskan kariernya walaupun setelah 2 tahun pemergian anaknya berlalu.

Rakan sekerja Howard yang bimbang akan prestasi dan masa depan syarikat mengambil keputusan untuk ‘memaksa’ Howard meletak jawatan menerusi surat-surat Howard yang ditujukan kepada masa (time), ajal (death) dan cinta (love) apabila perbagai cara telah dilakukan untuk memujuknya namun segalanya tidak berhasil.

Mungkin jalan cerita filem ini  agak perlahan bagi penonton yang tidak meminati genre drama, namun mesej yang disampaikan di sebalik penceritaan adalah cukup mengesankan. Menariknya, konsep cinta, masa dan ajal yang begitu dibenci oleh Howard setelah kehilangan anaknya, juga berkait rapat dengan rakan sekerja Howard iaitu Whit, Claire dan Simon.

Watak-watak yang dipegang oleh cinta, masa dan ajal juga sesuai dengan konsep dan perwatakan mereka. Cinta dilakonkan oleh Keira Knightley, seorang wanita cantik yang lemah-lembut. Masa dilakonkan oleh Jacob Latimore, seorang anak muda yang agak agresif. Ajal dilakonkan oleh Helen Mirren, seorang wanita tua yang arif.

Bagi Howard,
pemergian anaknya merupakan suatu pengkhianatan yang dilakukan oleh cinta.
Kerana jika cinta itu tulus dan benar, ia tidak akan pergi meninggalkannya
dalam kesakitan dan kesedihan.

Rakan
sekerjanya, Whit pula berlaku curang terhadap isterinya dan cuba memperbaiki
hubungan yang renggang dengan anak perempuannya sendiri.

‘I’m in
darkness and the light, I’m in the sunshine and the storm. Yes, you’re right. I
was there in her laugh, but I’m also here now in your pain. I’m the reason for
everything. I am the only ”why”. Don’t try and live without me, Howard. Please
don’t.’

Cinta tidak
terlimitasi pada rasa bahagia dan gembira semata-mata, kerana cinta juga
merupakan pengorbanan dan kesedihan. Di sebalik kehilangan orang yang
tersayang, tersembunyi perasaan cinta yang sering manusia terlepas pandang.
Hati dan emosi tidak akan sakit jika kita tidak sayang dan cinta. Oleh itu,
kehilangan dan pemergian seseorang yang kita sayang tidak seharusnya
menerbitkan rasa benci dan menghapuskan rasa cinta pada yang lain, terutamanya
pada kehidupan kita sendiri.

Howard begitu
membenci masa kerana dia merasakan ketidakadilan apabila anak perempuannya yang
baru berusia 6 tahun diambil daripadanya. Justeru, masa yang telah diluangkan
bersama anaknya dirasakan amat singkat. Namun begitu, Howard gagal menyedari
bahawa dia telah mensia-sia kan 2 tahun untuk membenci dan bersedih atas
pemergian anaknya. Dalam masa 2 tahun, Howard hidup dalam keadaan emosi yang
tidak stabil di samping menjejaskan kariernya sendiri.

Claire pula
seorang watak yang mengejar masa. Claire menginginkan zuriatnya sendiri
walaupun masih belum berkahwin di samping umur yang semakin meningkat.

‘You all like
to bitch and complain – “There isn’t enough time. Life is short. Oh, here, the
gray hairs are coming in.” You know, a day is long as hell. I’m abundant. I’m a
gift. Even while you’re standing here talking shit, I’m gifting you, and you’re
wasting it.’

Realitinya,
tanpa kita sedari, kita sering membazirkan masa dengan perkara yang sia-sia.
Dalam masa yang sama, kita juga sering terburu-buru mengejar masa. Masa adalah
anugerah yang paling berharga namun sering dipandang enteng dan jarang
disyukuri oleh sekalian manusia.

Howard membenci
ajal yang telah menjemput anak perempuannya pergi. Ketiadaan anak perempuannya
di sisi dirasakan begitu berat dan tidak dapat diterima dengan mudah walaupun
dia sedar ajal dan kematian merupakan satu proses kehidupan yang normal dan di
luar kawalan manusia.

Rakan
sekerjanya, Simon pula menghampiri ajal kerana menghidap kanser. Simon yang
mempunyai 2 orang anak kecil bimbang akan kehidupan keluarganya setelah
ketiadaannya kelak justeru cuba menyembunyikan penyakitnya daripada mereka.

‘Nothing’s
ever really dead if you look at it right.’

Manusia sering
merasakan bahawa suatu kehilangan itu merupakan pengakhiran. Justeru, hari
berganti hari, mereka yang telah tiada dalam hidup kita terus dilupakan dan
lenyap bukan sahaja di dalam hati mahupun ingatan bahkan dalam doa. Sebetulnya,
jika kita benar-benar menyayangi seseorang, mereka akan terus ‘hidup’ dan dekat
dalam kehidupan seharian, dalam hati, doa mahupun ingatan.

Kesimpulannya, Collateral
Beauty mengetengahkan mesej yang dekat dengan realiti kehidupan manusia.
Kita semua pernah atau bakal merasa kehilangan orang yang tersayang. Menerusi
refleksi cinta, masa dan ajal, filem ini mengajar sekali gus menyedarkan
penonton tentang bagaimana menerima satu kehilangan yang nyata menyakitkan
namun mengandungi hikmah tersendiri atau dengan kata lain ‘Collateral
Beauty’.

Trailer:


Konsep ‘Kepimpinan & Rakyat’ Melayu Purba Yang Paling Asal

Konsep kepimpinan purba Melayu asalnya berbeza dari konsep luar seperti dari Benua India (raja, devaraja) atau Dunia Barat (‘king’, monarki, feudalisme). Ia berbeza sebelum datangnya pengaruh-pengaruh luar itu seperti zaman trend Hindu-Buddha atau imperialisme Eropah.

Konsep kepimpinan purba Melayu berdasarkan senioriti, pengetahuan dan pengalaman.

Ini dimanifestasikan melalui perkataan ‘ketua’ (tua), penghulu (hulu) atau demang (damung, damang: pakar adat budaya, tok batin). Penghormatan untuk kepimpinan berdasarkan usia seorang, orang terampil ke depan, pengalaman dan berpengetahuan.

Ini adalah konsep asli berkaitan kepimpinan dalam masyarakat Malayo-Polinesia.

Begitu juga konsep atau maksud asal ‘hamba’. Sebelum maksudnya dipengaruhi konsep luar seperti ‘abdi’ (Arab, Timur Tengah) atau ‘slave’ (Inggeris, Eropah), konsep asal hamba dalam masyarakat Melayu purba adalah ‘pengikut’ (followers).

Hamba dalam dunia Melayu purba yang paling asal bukanlah seperti aksi sekumpulan orang menolak batu besar dengan kaki dirantai dan disebat oleh orang yang zalim, atau seperti ‘perhambaan’ (slavery) orang Afrika oleh imperialis Eropah suatu ketika dulu. Hamba adalah pengikut, orang tok ketua (king’s men) dan pekerja kepada tok ketua.

Apabila semua pengikut tok ketua berfungsi sebagai lingkungan di bawah kepimpinannya, maka semuanya adalah ‘sahaya’ atau ‘hamba’ menunjukkan mereka adalah ‘marhaen’ atau ‘rakyat’. Di sana terdapat juga frasa ‘hamba rakyat’.

Maka mereka membahasakan diri sebagai rakyat jelata dengan ‘sahaya’, ‘hamba’ atau ‘tuan hamba’ (kata ganti kedua). Dalam dunia Barat tidak ada panggilan begini, sebab maksud ‘slave’ bukan ‘followers’, ‘people’ atau ‘king’s men’. Ia membawa konotasi negatif.

~Srikandi